Απόφαση της Επιτροπής

της 30ής Μαΐου 2002

για τις τεχνικές προδιαγραφές διαλειτουργικότητας του υποσυστήματος υποδομής του διευρωπαϊκού σιδηροδρομικού συστήματος μεγάλης ταχύτητας που αναφέρεται στο άρθρο 6 παράγραφος 1 της οδηγίας 96/48/EΚ

[κοινοποιηθείσα υπό τον αριθμό C(2002) 1948]

(Κείμενο που παρουσιάζει ενδιαφέρον για τον ΕΟΧ)

(2002/732/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/48/EΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας(1), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Σύμφωνα με το άρθρο 2 στοιχείο γ) της οδηγίας 96/48/EΚ, το διευρωπαϊκό σιδηροδρομικό σύστημα μεγάλης ταχύτητας υποδιαιρείται σε διαρθρωτικά ή λειτουργικά υποσυστήματα. Τα εν λόγω υποσυστήματα περιγράφονται στο παράρτημα ΙΙ της οδηγίας.

(2) Σύμφωνα με το άρθρο 5 παράγραφος 1 της οδηγίας, κάθε υποσύστημα αποτελεί αντικείμενο μιας τεχνικής προδιαγραφής διαλειτουργικότητας (ΤΠΔ).

(3) Σύμφωνα με το άρθρο 6 παράγραφος 1 της οδηγίας, τα σχέδια των ΤΔΠ καταρτίζονται από τον αντιπροσωπευτικό κοινό οργανισμό.

(4) Η επιτροπή που συστάθηκε δυνάμει του άρθρου 21 της οδηγίας 96/48/EΚ, όρισε την Ευρωπαϊκή Ένωση για τη σιδηροδρομική διαλειτουργικότητα (AEIF) ως αντιπροσωπευτικό κοινό οργανισμό σύμφωνα με το άρθρο 2 στοιχείο η) της οδηγίας.

(5) Η AEIF έλαβε την εντολή να καταρτίσει σχέδιο ΤΠΔ για το υποσύστημα υποδομής σύμφωνα με το άρθρο 6 παράγραφος 1 της οδηγίας. Η εντολή συντάχθηκε με τη διαδικασία που ορίζει το άρθρο 21 παράγραφος 2 της οδηγίας.

(6) Η AEIF κατήρτισε το σχέδιο ΤΠΔ, μαζί με εισαγωγική έκθεση που περιλάμβανε ανάλυση κόστους-οφέλους, όπως προβλέπει το άρθρο 6 παράγραφος 3 της οδηγίας.

(7) Το σχέδιο ΤΠΔ εξετάσθηκε από αντιπροσώπους των κρατών μελών, στο πλαίσιο της επιτροπής που συστάθηκε δυνάμει της οδηγίας, με βάση την εισαγωγική έκθεση.

(8) Όπως ορίζει το άρθρο 1 της οδηγίας 96/48/EΚ, οι προϋποθέσεις που πρέπει να πληρούνται για να επιτευχθεί διακοινοτική διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας αφορούν στο σχέδιο, στην κατασκευή, στη διευθέτηση και στην εκμετάλλευση της υποδομής και του τροχαίου υλικού που χρησιμοποιούνται για τη λειτουργία του συστήματος και πρέπει να τεθούν σε λειτουργία μετά την ημερομηνία έναρξης ισχύος της παρούσας οδηγίας. Όσον αφορά στις υποδομές και στο τροχαίο υλικό ήδη σε λειτουργία κατά την ημερομηνία θέσης σε ισχύ της εν λόγω ΤΠΔ, η ΤΠΔ πρέπει να ισχύσει από τη στιγμή έναρξης των εργασιών για τις υποδομές αυτές. Ωστόσο, ο βαθμός στον οποίο θα ισχύσει η ΤΠΔ θα κυμαίνεται ανάλογα με το πεδίο και την έκταση των προβλεπόμενων έργων, καθώς και ανάλογα με το κόστος και τα οφέλη που προκύπτουν από τις επιδιωκόμενες εφαρμογές. Για να συνδράμουν αυτά τα επιμέρους έργα στην επίτευξη πλήρους διαλειτουργικότητας, χρειάζεται να υποστηριχθούν από μια αναλυτική στρατηγική στην εφαρμογή τους. Στο πλαίσιο αυτό, πρέπει να γίνει διάκριση μεταξύ αναβάθμισης, ανανέωσης και αντικατάστασης στο πλαίσιο της συντήρησης.

(9) Αναγνωρίζεται ότι η οδηγία 96/48/ΕΚ και οι ΤΔΠ δεν ισχύουν για την ανανέωση και την αντικατάσταση στο πλαίσιο της συντήρησης. Επιθυμείται ωστόσο να ισχύσουν οι ΤΔΠ για την ανανέωση - όπως θα συμβεί με τις ΤΔΠ για το συμβατικό σιδηροδρομικό σύστημα βάσει της οδηγίας 2001/16/ΕΚ. Ελλείψει υποχρεωτικής απαίτησης και λαμβανομένης υπόψη της έκτασης των έργων ανανέωσης, τα κράτη μέλη ενθαρρύνονται να εφαρμόζουν, εφόσον μπορούν, τις ΤΔΠ στην ανανέωση και την αντικατάσταση στο πλαίσιο της συντήρησης.

(10) Στην παρούσα έκδοσή της, η ΤΠΔ, η οποία αποτελεί αντικείμενο της παρούσας απόφασης, καλύπτει τα ειδικά χαρακτηριστικά του συστήματος μεγάλης ταχύτητας· κατά κανόνα, δεν πραγματεύεται τις κοινές πτυχές του σιδηροδρομικού συστήματος μεγάλης ταχύτητας και του συμβατικού σιδηροδρομικού συστήματος. Η διαλειτουργικότητα του δεύτερου συστήματος αποτελεί αντικείμενο άλλης οδηγίας(2). Δεδομένου ότι ο έλεγχος της διαλειτουργικότητας γίνεται κατ' αναφορά προς τις ΤΠΔ, σύμφωνα με το άρθρο 16 παράγραφος 2 της οδηγίας 96/48/EΚ, κατά τη μεταβατική περίοδο από τη δημοσίευση της παρούσας απόφασης έως τη δημοσίευση των "Αποφάσεων έκδοσης των ΤΔΠ για το συμβατικό σιδηροδρομικό σύστημα", πρέπει να καθορισθούν οι προϋποθέσεις που πρέπει να πληρούνται επιπλέον της συνημμένης ΤΠΔ. Για τους λόγους αυτούς, κάθε κράτος οφείλει να ενημερώνει τα λοιπά κράτη μέλη και την Επιτροπή σχετικά με τους τεχνικούς κανόνες που εφαρμόζονται προκειμένου να επιτευχθεί η διαλειτουργικότητα και να πληρούνται οι βασικές απαιτήσεις της οδηγίας 96/48/EΚ. Εκτός αυτού, δεδομένου ότι οι εν λόγω κανόνες είναι εθνικοί, κάθε κράτος μέλος οφείλει να ενημερώνει τα λοιπά κράτη μέλη και την Επιτροπή σχετικά με τους οργανισμούς που επιλέγει για τη διεξαγωγή της διαδικασίας αξιολόγησης της συμμόρφωσης και καταλληλότητας χρήσης, καθώς και της διαδικασίας ελέγχου που εφαρμόζεται για την επαλήθευση των υποσυστημάτων κατά την έννοια του άρθρου 16 παράγραφος 2 της οδηγίας 96/48/EΚ. Τα κράτη μέλη εφαρμόζουν, εφόσον είναι δυνατόν, τις αρχές και τα κριτήρια που προβλέπονται στην οδηγία 96/48/ΕΚ για την εφαρμογή του άρθρου 16 παράγραφος 2 στην περίπτωση των εν λόγω εθνικών κανόνων. Όσον αφορά στους οργανισμούς που έχουν επιφορτισθεί με την εφαρμογή των ως άνω διαδικασιών, τα κράτη μέλη αξιοποιούν, εφόσον είναι δυνατόν, τους οργανισμούς που κοινοποιούνται δυνάμει του άρθρου 20 της οδηγίας 96/48/EΚ. Η Επιτροπή πραγματοποιεί ανάλυση αυτών των πληροφοριών εθνικοί κανόνες, διαδικασίες, φορείς επιφορτισμένοι με την εφαρμογή διαδικασιών, διάρκεια αυτών των διαδικασιών) και, κατά περίπτωση, συζητά με την επιτροπή την αναγκαιότητα λήψης τυχόν μέτρων.

(11) Η ΤΠΔ που αποτελεί αντικείμενο της παρούσας απόφασης, δεν επιβάλλει τη χρήση συγκεκριμένων τεχνολογιών ή τεχνικών λύσεων εκτός των περιπτώσεων στις οποίες αυτό είναι απολύτως απαραίτητο για τη διαλειτουργικότητα του διευρωπαϊκού σιδηροδρομικού δικτύου μεγάλης ταχύτητας.

(12) Η ΤΠΔ που αποτελεί αντικείμενο της παρούσας απόφασης, βασίζεται στη εμπειρογνωμοσύνη που είναι διαθέσιμη έως την κατάρτιση του αντίστοιχου σχεδίου. Οι εξέλιξη των τεχνολογικών ή κοινωνικών απαιτήσεων καθιστά αναγκαία την τροποποίηση ή τη συμπλήρωση της παρούσας ΤΠΔ. Κατά περίπτωση, κινείται διαδικασία αναθεώρησης ή αναπροσαρμογής, σύμφωνα με το άρθρο 6 παράγραφος 2 της οδηγίας 96/48/EΚ.

(13) Σε ορισμένες περιπτώσεις, η ΤΠΔ, η οποία αποτελεί αντικείμενο της παρούσας απόφασης, παρέχει τη δυνατότητα επιλογής μεταξύ διαφόρων λύσεων, καθιστώντας δυνατή την εφαρμογή οριστικών ή μεταβατικών διαλειτουργικών λύσεων, συμβατών με την υπάρχουσα κατάσταση. Επιπλέον, η οδηγία 96/48/EΚ προβλέπει ειδικές διατάξεις εφαρμογής σε ορισμένες περιπτώσεις. Εκτός αυτού, στις περιπτώσεις που προβλέπονται στο άρθρο 7 της οδηγίας, επιτρέπεται στα κράτη μέλη να μην εφαρμόζουν ορισμένες τεχνικές προδιαγραφές. Για το λόγο αυτό, είναι απαραίτητη η δημοσίευση και η ετήσια ενημέρωση ενός μητρώου υποδομών από τα κράτη μέλη. Το μητρώο αυτό αναφέρει τα κύρια χαρακτηριστικά της εθνικής υποδομής (π.χ. τις βασικές παραμέτρους) και τη συνάφειά τους με τα χαρακτηριστικά που ορίζουν οι σχετικές ΤΠΔ. Προς το σκοπό αυτό, η ΤΠΔ, η οποία αποτελεί αντικείμενο της παρούσας απόφασης, ορίζει επακριβώς τις πληροφορίες που πρέπει να αναφέρονται στο μητρώο.

(14) Η εφαρμογή της ΤΠΔ, η οποία αποτελεί αντικείμενο της παρούσας απόφασης, πρέπει να λαμβάνει υπόψη ειδικά κριτήρια για την τεχνική και τη λειτουργική συμβατότητα μεταξύ των υποδομών και του τροχαίου υλικού που πρόκειται να τεθούν σε λειτουργία, καθώς και του δικτύου στο οποίο οι εν λόγω υποδομές και το τροχαίο υλικό πρόκειται να ενταχθούν. Αυτές οι απαιτήσεις συμβατότητας προϋποθέτουν σύνθετη τεχνική και οικονομική ανάλυση η οποία πρέπει να πραγματοποιείται περιπτωσιολογικά. Στην ανάλυση πρέπει να λαμβάνονται υπόψη:

- οι διασυνδέσεις μεταξύ των διαφόρων συστημάτων που αναφέρονται στην οδηγία 96/48/EΚ,

- οι διάφορες κατηγορίες γραμμών και τροχαίου υλικού που αναφέρονται στην ως άνω οδηγία και

- το τεχνικό και λειτουργικό περιβάλλον του υφιστάμενου δικτύου.

Αυτός είναι ο λόγος για τον οποίο είναι ουσιαστική η χάραξη στρατηγικής για την εφαρμογή της ΤΠΔ που αποτελεί αντικείμενο της παρούσας απόφασης, η οποία πρέπει να υποδεικνύει τα τεχνικά στάδια μετάβασης από τις συνθήκες του υπάρχοντος δικτύου σε μια κατάσταση στην οποία το δίκτυο θα είναι διαλειτουργικό.

(15) Η επιτροπή που έχει συσταθεί δυνάμει της οδηγίας 96/48/EΚ είναι σύμφωνη με τις διατάξεις της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται από την Επιτροπή η ΤΠΔ σχετικά με το υποσύστημα "υποδομής" του διευρωπαϊκού σιδηροδρομικού συστήματος μεγάλης ταχύτητας που αναφέρεται στο άρθρο 6 παράγραφος 1 της οδηγίας 96/48/EΚ. Η ΤΠΔ παρατίθεται στο παράρτημα της παρούσας απόφασης. Η ΤΔΠ είναι πλήρως εφαρμόσιμη στην υποδομή του διευρωπαϊκού δικτύου μεγάλης ταχύτητας, όπως ορίζει το παράρτημα Ι της οδηγίας 96/48/ΕΚ, λαμβανομένων υπόψη των άρθρων 2 και 3 στη συνέχεια.

Άρθρο 2

1. Όσον αφορά στις πτυχές της συνημμένης ΤΠΔ που είναι κοινές στο σύστημα μεγάλης ταχύτητας και το συμβατικό σιδηροδρομικό σύστημα, οι προϋποθέσεις που πρέπει να πληρούνται για τον έλεγχο της διαλειτουργικότητας κατά την έννοια του άρθρου 16 παράγραφος 2 της οδηγίας 96/48/EΚ, συνίστανται στους ισχύοντες τεχνικούς κανόνες που εφαρμόζονται στο κράτος μέλος, το οποίο επιτρέπει να τεθεί σε λειτουργία το υποσύστημα στο οποίο αναφέρεται η παρούσα απόφαση.

2. Κάθε κράτος μέλος κοινοποιεί στα λοιπά κράτη μέλη και στην Επιτροπή, εντός έξι μηνών από την κοινοποίηση της παρούσας απόφασης:

- τον κατάλογο των ισχυόντων τεχνικών κανόνων που αναφέρονται στο άρθρο 2 παράγραφος 1,

- τη διαδικασία αξιολόγησης της συμμόρφωσης και ελέγχου που πρόκειται να εφαρμοσθούν όσον αφορά στην εφαρμογή των κανόνων αυτών,

- τους οργανισμούς τους οποίους επιφορτίζει με την εφαρμογή αυτών των διαδικασιών αξιολόγησης και ελέγχου της συμμόρφωσης.

Άρθρο 3

1. Για τους σκοπούς της παρούσας απόφασης, νοούνται ως:

- "αναβάθμιση": σοβαρές εργασίες μεταβολής ενός υποσυστήματος ή τμήματος ενός υποσυστήματος, οι οποίες τροποποιούν τις επιδόσεις του υποσυστήματος,

- "ανανέωση": σοβαρές εργασίες αντικατάστασης ενός υποσυστήματος ή τμήματος ενός υποσυστήματος, οι οποίες δεν τροποποιούν τις επιδόσεις του υποσυστήματος,

- "αντικατάσταση στο πλαίσιο συντήρησης": η αντικατάσταση στοιχείων με τμήματα πανομοιότυπης λειτουργίας και επιδόσεων στο πλαίσιο προληπτικής ή διορθωτικής συντήρησης.

2. Σε περίπτωση αναβάθμισης, ο συμβαλλόμενος φορέας υποβάλλει στο ενδιαφερόμενο κράτος μέλος φάκελο περιγραφής του έργου. Το κράτος μέλος εξετάζει το φάκελο και, λαμβάνοντας υπόψη τη στρατηγική εφαρμογής που αναφέρεται στο κεφάλαιο 7 της συνημμένης ΤΔΠ, αποφασίζει (εφόσον χρειάζεται) εάν η κλίμακα του έργου απαιτεί νέα έγκριση για τη θέση σε λειτουργία βάσει του άρθρου 14 της οδηγίας 96/48/EΚ. Η εν λόγω έγκριση της θέσης σε λειτουργία απαιτείται όταν οι προβλεπόμενες εργασίες έχουν ουσιαστικές επιπτώσεις στο επίπεδο ασφάλειας.

Όταν απαιτείται νέα έγκριση για θέση σε λειτουργία βάσει του άρθρου 14 της οδηγίας 96/48/ΕΚ, το κράτος μέλος αποφασίζει εάν:

α) το έργο προϋποθέτει πλήρη εφαρμογή της ΤΔΠ, οπότε στην περίπτωση αυτή το υποσύστημα θα υπόκειται στη διαδικασία ΕΚ ελέγχου της οδηγίας 96/48/ΕΚ· ή

β) δεν είναι ακόμη δυνατή η πλήρης εφαρμογή της ΤΔΠ. Στην περίπτωση αυτή, το υποσύστημα δεν θα είναι πλήρως σύμφωνο προς την ΤΔΠ και η διαδικασία ΕΚ ελέγχου της οδηγίας 96/48/ΕΚ θα έχει ως αντικείμενο μόνον τα μέρη της ΤΔΠ που εφαρμόσθηκαν.

Σε αυτές τις δύο περιπτώσεις, το κράτος μέλος ενημερώνει την επιτροπή που έχει συσταθεί βάσει της οδηγίας 96/48/ΕΚ για το φάκελο ο οποίος περιέχει τα μέρη της ΤΔΠ που εφαρμόσθηκαν και το βαθμό διαλειτουργικότητας που επιτυγχάνεται.

3. Σε περίπτωση ανανέωσης και αντικατάστασης στο πλαίσιο της συντήρησης, η εφαρμογή της συνημμένης ΤΠΔ είναι προαιρετική.

Άρθρο 4

Τα σχετικά μέρη της σύστασης 2001/290/ΕΚ της Επιτροπής(3) για τις βασικές παραμέτρους του διευρωπαϊκού σιδηροδρομικού συστήματος μεγάλης ταχύτητας δεν φέρουν αποτέλεσμα από την ημερομηνία έναρξης ισχύος της συνημμένης ΤΔΠ.

Άρθρο 5

Η συνημμένη ΤΠΔ τίθεται σε ισχύ έξι μήνες μετά την κοινοποίηση της παρούσας απόφασης.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 30 Μαΐου 2002.

Για την Επιτροπή

Loyola De Palacio

Αντιπρόεδρος

(1) ΕΕ L 235 της 17.9.1996, σ. 6.

(2) Οδηγία 2001/16/ΕΚ του Ευρωπαϊκού Κοινοβουλίου και του Συμβουλίου για τη διαλειτουργικότητα του συμβατικού διευρωπαϊκού σιδηροδρομικού συστήματος (ΕΕ L 110 της 20.4.2001, σ. 1).

(3) ΕΕ L 100 της 11.4.2001, σ. 17.

ΠΑΡΑΡΤΗΜΑ

ΤΕΧΝΙΚΕΣ ΠΡΟΔΙΑΓΡΑΦΕΣ ΔΙΑΛΕΙΤΟΥΡΓΙΚΟΤΗΤΑΣ ΤΟΥ ΥΠΟΣΥΣΤΗΜΑΤΟΣ ΥΠΟΔΟΜΗΣ

1. ΕΙΣΑΓΩΓΗ

1.1. ΤΕΧΝΙΚΟ ΠΕΔΙΟ ΕΦΑΡΜΟΓΗΣ

Η παρούσα ΤΠΔ αφορά στο υποσύστημα υποδομής, ένα από τα υποσυστήματα που αναφέρονται στο παράρτημα II.1 της οδηγίας 96/48/EΚ.

Η παρούσα ΤΠΔ αποτελεί μέρος μιας ομάδας έξι ΤΠΔ, που καλύπτουν το σύνολο των οκτώ υποσυστημάτων που ορίζονται στην οδηγία. Οι προδιαγραφές που αφορούν στα υποσυστήματα "χρηστών" και "περιβάλλοντος", τα οποία απαιτούνται για τη διασφάλιση της διαλειτουργικότητας του διευρωπαϊκού σιδηροδρομικού συστήματος μεγάλης ταχύτητας, σύμφωνα με τις βασικές απαιτήσεις, αναφέρονται στις σχετικές ΤΠΔ.

Περισσότερες πληροφορίες σχετικά με το υποσύστημα υποδομής παρέχονται στο κεφάλαιο 2.

1.2. ΓΕΩΓΡΑΦΙΚΟ ΠΕΔΙΟ ΕΦΑΡΜΟΓΗΣ

Το γεωγραφικό πεδίο εφαρμογής της παρούσας ΤΠΔ είναι το διευρωπαϊκό σιδηροδρομικό σύστημα μεγάλης ταχύτητας, όπως περιγράφεται στο παράρτημα I της οδηγίας 96/48/EΚ.

Αναφορά πρέπει να γίνει ιδίως στις γραμμές του διευρωπαϊκού σιδηροδρομικού δικτύου που περιγράφονται στην απόφαση αριθ. 1692/96/EΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, σχετικά με τις κοινοτικές κατευθυντήριες γραμμές για την ανάπτυξη του διευρωπαϊκού δικτύου μεταφορών ή σε οποιαδήποτε ενημέρωση αυτής της απόφασης ως αποτέλεσμα της αναθεώρησης που προβλέπεται στο άρθρο 21 της εν λόγω απόφασης.

1.3. ΠΕΡΙΕΧΟΜΕΝΟ ΤΗΣ ΠΑΡΟΥΣΙΑΣ ΤΠΔ

Σύμφωνα με το άρθρο 5 παράγραφος 3, και το παράρτημα Ι, σημείο 1 στοιχείο β) της οδηγίας 96/48/EΚ, η παρούσα ΤΠΔ:

α) διευκρινίζει τις βασικές απαιτήσεις των υποσυστημάτων και των διασυνδέσεών τους (κεφάλαιο 3)·

β) καθορίζει τις βασικές παραμέτρους που περιγράφονται στο παράρτημα II σημείο 3 της ως άνω οδηγίας και απαιτούνται για την ικανοποίηση των βασικών απαιτήσεων (κεφάλαιο 4)·

γ) καθορίζει τους όρους που πρέπει να πληρούνται για να επιτυγχάνονται οι επιδόσεις για καθεμία από τις ακόλουθες κατηγορίες γραμμών (κεφάλαιο 4):

- κατηγορία I: γραμμές που κατασκευάζονται ή πρόκειται να κατασκευασθούν ειδικά για μεγάλη ταχύτητα και διαθέτουν κατάλληλο εξοπλισμό ώστε να επιτρέπουν ταχύτητες εν γένει ίσες προς ή μεγαλύτερες από >= 250 km/h,

- κατηγορία II: γραμμές που έχουν αναβαθμιστεί ή πρόκειται να αναβαθμιστούν ειδικά για μεγάλη ταχύτητα και διαθέτουν εξοπλισμό για ταχύτητες της τάξης των 200 km/h·

- κατηγορία III: γραμμές που έχουν αναβαθμιστεί ειδικά για μεγάλη ταχύτητα ειδικού τύπου λόγω δυσκολιών σχετιζομένων με την τοπογραφία, τη διαμόρφωση του εδάφους ή το αστικό περιβάλλον, των οποίων η ταχύτητα πρέπει να προσαρμόζεται κατά περίπτωση.

δ) καθορίζει τις λεπτομέρειες εφαρμογής σε ειδικές περιπτώσεις (κεφάλαιο 7)·

ε) προσδιορίζει τα στοιχεία διαλειτουργικότητας και τις διασυνδέσεις που πρέπει να αποτελούν αντικείμενο ευρωπαϊκών προδιαγραφών, συμπεριλαμβανομένων των ευρωπαϊκών προτύπων, που χρειάζονται για την επίτευξη διαλειτουργικότητας του διευρωπαϊκού σιδηροδρομικού συστήματος μεγάλης ταχύτητας, τηρουμένων των βασικών απαιτήσεων (κεφάλαιο 5)·

στ) αναφέρει, σε κάθε προβλεπόμενη περίπτωση, τις ενότητες, όπως ορίζονται στην απόφαση 93/465/ΕΟΚ ή, ενδεχομένως, τις συγκεκριμένες διαδικασίες που πρέπει να εφαρμόζονται για την αξιολόγηση είτε της συμμόρφωσης, είτε της καταλληλότητας χρήσης των στοιχείων διαλειτουργικότητας, καθώς και τον έλεγχο "ΕΚ" των υποσυστημάτων (κεφάλαιο 6).

2. ΟΡΙΣΜΟΣ ΤΟΥ ΥΠΟΣΥΣΤΗΜΑΤΟΣ ΥΠΟΔΟΜΗΣ - ΠΕΔΙΟ ΕΦΑΡΜΟΓΗΣ

2.1. Το υποσύστημα υποδομής του διευρωπαϊκού σιδηροδρομικού συστήματος τρένων μεγάλης ταχύτητας περιλαμβάνει όλες τις μόνιμες εγκαταστάσεις που διασφαλίζουν, στο πλαίσιο των βασικών απαιτήσεων, τις ακόλουθες λειτουργίες:

- τον περιορισμό των οχημάτων στην πορεία τους, συμπεριλαμβανομένης της μεταφοράς και της οδήγησής τους μέσα σε ένα χώρο χωρίς εμπόδια, με τον απαραίτητο εξοπλισμό ασφαλείας που διασφαλίζει τη λειτουργία αυτή,

- την επιβίβαση και την αποβίβαση των επιβατών στις αμαξοστοιχίες που είναι σταθμευμένες στο σταθμό.

Έτσι, στις μόνιμες αυτές εγκαταστάσεις περιλαμβάνονται μεταξύ άλλων:

- η κυρίως σιδηροτροχιά, εκτός από τις συσκευές γραμμών, που αποτελεί τη ζώνη της σιδηρογραμμής,

- οι συσκευές γραμμών, για την τροποποίηση της πορείας των οχημάτων,

- τα τεχνικά έργα, π.χ. γέφυρες, σήραγγες κ.λπ., με τα οποία επιτυγχάνεται, υπό ειδικές συνθήκες, η υπέρβαση εμποδίων,

- ο εξοπλισμός ασφαλείας και προστασίας που είναι απαραίτητος για τη διατήρηση της ακεραιότητας του υποσυστήματος,

- οι σχετικές υποδομές στους σταθμούς (κρηπιδώματα, ζώνες πρόσβασης κ.λπ.).

Οι εγκαταστάσεις αυτές αντιστοιχούν στις "μόνιμες εγκαταστάσεις" που ορίζονται στο παράρτημα 1 του κανονισμού (ΕΟΚ) αριθ. 2598/70 της 18ης Δεκεμβρίου 1970, με εξαίρεση τις εγκαταστάσεις σηματοδότησης, τηλεπικοινωνιών, μετασχηματισμού και μεταφοράς του ηλεκτρικού ρεύματος, που αποτελούν αντικείμενο ειδικών ΤΠΔ, οι οποίες βρίσκονται στις γραμμές που αναφέρονται στο άρθρο 10 παράγραφος 2, και στο παράρτημα 1 της απόφασης αριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996.

2.2. Οι πτυχές του υποσυστήματος υποδομής που συνδέονται με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας περιγράφονται στη συνέχεια, με τις αρχές που έχουν θεσπιστεί σχετικά:

Σιδηροτροχιές

Η σιδηροτροχιά αποτελεί το μηχανικό σύστημα οδήγησης των οχημάτων, τα χαρακτηριστικά του οποίου διασφαλίζουν την κυκλοφορία των διαλειτουργικών οχημάτων στις επιθυμητές συνθήκες ασφαλείας και με τις καθορισμένες επιδόσεις.

Τα ακόλουθα στοιχεία σε σχέση με τη σιδηροτροχιά συνδέονται με τη διαλειτουργικότητα του υποσυστήματος υποδομής.

α) Περιτύπωμα εγκατάστασης εμποδίων και διαξόνια

Οι διασυνδέσεις που αφορούν τα υποσυστήματα τροχαίου υλικού, ελέγχου-χειρισμού και σήμανσης και ενέργειας: περιτύπωμα του τροχαίου υλικού, περιτύπωμα του μόνιμου εξοπλισμού και περιτύπωμα μόνωσης των παντογράφων.

Οι διασυνδέσεις αυτές καθορίζουν την απόσταση μεταξύ των τοιχωμάτων των οχημάτων, του παντογράφου και των δομών που γειτνιάζουν με τη γραμμή, και μεταξύ των ίδιων των οχημάτων σε περίπτωση διασταύρωσης. Πέραν των απαιτήσεων που είναι αναγκαίες για την αποφυγή κάθε παραβίασης του περιτυπώματος, οι διασυνδέσεις αυτές καθιστούν δυνατό τον προσδιορισμό των εγκάρσιων αεροδυναμικών δυνάμεων επί των οχημάτων και επί των μόνιμων εγκαταστάσεων.

Οι γραμμές του υφιστάμενου ευρωπαϊκού δικτύου παρουσιάζουν μεγάλη ποικιλία περιτυπωμάτων, ανάλογα με τις ιστορικές συνθήκες της κατασκευής τους. Για να επιτευχθεί, με τον καιρό, η εναρμόνιση της κατάστασης αυτής, προτείνεται ένα στοχοθετημένο περιτύπωμα για τις μελλοντικές κατασκευές, χωρίς να αποκλείεται η δυνατότητα χρήσης των υπαρχόντων περιτυπωμάτων, όταν το εν λόγω στοχοθετημένο περιτύπωμα συνεπάγεται πολύ μεγάλες τροποποιήσεις.

Σύμφωνα με το άρθρο 5 παράγραφος 4, της οδηγίας 96/48/ΕΚ, οι επιλογές αυτές δεν αποτελούν εμπόδιο στην εισαγωγή μεγαλύτερων περιτυπωμάτων που θα είναι ενδεχομένως αναγκαία για την κυκλοφορία άλλων αμαξοστοιχιών.

β) Εύρος των γραμμών και σύστημα οδήγησης

Η απόσταση ανάμεσα σε δύο τροχιοσειρές, καθώς και η μορφή των τροχών και των σιδηροτροχιών που έρχονται σε επαφή, προσδιορίζονται με ακρίβεια έτσι ώστε να διασφαλίζεται η συμβατότητα της υποδομής με το υποσύστημα τροχαίου υλικού.

Εξάλλου, η συμβατότητα αυτή λαμβάνει υπόψη τις υπάρχουσες γραμμές που αποτελούν σημαντικό μέρος του διαλειτουργικού δικτύου.

γ) Καταπονήσεις επί της γραμμής

Οι δυνάμεις που ασκούνται από τα οχήματα στη γραμμή, οι οποίες καθορίζουν τόσο τις προϋποθέσεις που σχετίζονται με την ασφάλεια κατά του εκτροχιασμού των οχημάτων όσο και τα χαρακτηριστικά αντοχής που πρέπει να διαθέτει η γραμμή, προέρχονται αποκλειστικά από την επαφή τροχού και σιδηροτροχιάς και από τις πρόσθετες συσκευές πέδησης όταν οι τελευταίες δρουν απ' ευθείας στη σιδηροτροχιά.

Στις δυνάμεις αυτές περιλαμβάνονται:

- οι κατακόρυφες δυνάμεις, που διακρίνονται στις στατικές, οι οποίες οφείλονται στην κατανομή της μάζας του οχήματος επί των αξόνων, στις ημιστατικές σε καμπύλη, οι οποίες οφείλονται στη μεταφορά των κατακόρυφων φορτίων υπό την επίδραση των εγκάρσιων επιταχύνσεων που δεν αντισταθμίζονται από την κλίση της γραμμής, και στις δυναμικές, που οφείλονται στη γεωμετρία της γραμμής και τη συμπεριφορά των ίδιων των οχημάτων,

- οι εγκάρσιες δυνάμεις που διακρίνονται στις ημιστατικές σε καμπύλη, οι οποίες οφείλονται στις εγκάρσιες επιταχύνσεις που δεν αντισταθμίζονται από την κλίση της γραμμής, και στις δυναμικές, που οφείλονται στη γεωμετρία της γραμμής και στη συμπεριφορά των ίδιων των οχημάτων,

- οι διαμήκεις δυνάμεις που οφείλονται στις επιταχύνσεις και επιβραδύνσεις των οχημάτων στη φάση πέδησης ή εκκίνησης.

Για κάθε έναν από τους τρεις αυτούς τύπους καταπονήσεων, προβλέπονται ένα ή περισσότερα χαρακτηριστικά κριτήρια της μηχανικής αλληλεπίδρασης μεταξύ του οχήματος και της γραμμής, όπως το όριο που δεν πρέπει να υπερβαίνει το όχημα, ή, αντιστρόφως, η ελάχιστη καταπόνηση που πρέπει να μπορεί να αντέξει η γραμμή. Σύμφωνα με το άρθρο 5 παράγραφος 4, της οδηγίας 96/48/ΕΚ, τα κριτήρια αυτά δεν αποκλείουν την επιλογή μεγαλύτερων οριακών τιμών που είναι ενδεχομένως αναγκαίες για την κυκλοφορία άλλων αμαξοστοιχιών. Αυτά τα χαρακτηριστικά κριτήρια ασφαλείας της αλληλεπίδρασης μεταξύ οχήματος και γραμμής αποτελούν διασύνδεση με το υποσύστημα τροχαίου υλικού.

Συσκευές γραμμής

Εκτός από τα όσα ήδη αναφέρθηκαν σε σχέση με τη σιδηροτροχιά, τα ακόλουθα στοιχεία των συσκευών γραμμής που καθιστούν δυνατή την ασφαλή οδήγηση των οχημάτων στις αποκλίνουσες γραμμές συνδέονται με τη διαλειτουργικότητα του υποσυστήματος υποδομής:

α) η ειδική επαφή σιδηροτροχιάς-τροχού στις αλλαγές τροχιάς και στις διασταυρώσεις και οι μηχανικές καταπονήσεις της παράκαμψης μιας συσκευής γραμμής, που συμβάλλουν στον έλεγχο των κινδύνων εκτροχιασμού, αποτελούν διασυνδέσεις με το υποσύστημα τροχαίου υλικού.

β) τα συστήματα χειρισμού, ελέγχου και μανδάλωσης, που διασφαλίζουν τη διατήρηση της πορείας των τροχών κατά τη διέλευση, αποτελούν διασύνδεση με το υποσύστημα εκμετάλλευσης.

Τεχνικά έργα και κατασκευές πλησίον της γραμμής

Εκτός από τις καταπονήσεις που περιγράφηκαν ήδη για τη σιδηροτροχιά, η κυκλοφορία συρμών μεγάλης ταχύτητας επηρεάζει τη δυναμική συμπεριφορά των σιδηροδρομικών γεφυρών, τις αεροδυναμικές δυνάμεις που ασκούνται σε ορισμένες συσκευές πλησίον της γραμμής, καθώς και τις μεταβολές πίεσης στο εσωτερικό των σηράγγων.

Τα ακόλουθα στοιχεία των τεχνικών έργων συνδέονται με τη διαλειτουργικότητα του υποσυστήματος υποδομής:

α) οι δυναμικές μηχανικές καταπονήσεις

Εξαρτώνται, για τα τεχνικά έργα στήριξης που δέχονται τα σιδηροδρομικά φορτία, από τη συχνότητα επανάληψης των φορτίων κατ' άξονα των οχημάτων, και αποτελούν διασύνδεση με το υποσύστημα τροχαίου υλικού.

β) οι αεροδυναμικές καταπονήσεις στις κατασκευές πλησίον των γραμμών

Εξαρτώνται από τα αεροδυναμικά χαρακτηριστικά των διαλειτουργικών συρμών και αποτελούν, επομένως, διασύνδεση με το υποσύστημα τροχαίου υλικού.

γ) οι διακυμάνσεις της πίεσης στο εσωτερικό των σηράγγων

Οι διακυμάνσεις της πίεσης τις οποίες είναι δυνατό να υποστούν οι επιβάτες κατά τη διέλευση από σήραγγες αποτελούν συνάρτηση της ταχύτητας κυκλοφορίας, της εγκάρσιας διατομής, του μήκους και του αεροδυναμικού σχήματος των συρμών, της εγκάρσιας διατομής και του μήκους της σήραγγας. Περιορίζονται σε μια τιμή αποδεκτή όσον αφορά την υγεία των επιβατών και αποτελούν, επομένως, διασύνδεση με το υποσύστημα τροχαίου υλικού.

Σχετικές υποδομές των σταθμών

Το υποσύστημα υποδομής περιλαμβάνει αναβαθμίσεις που παρέχουν στους επιβάτες δυνατότητα πρόσβασης στις αμαξοστοιχίες: τα κρηπιδώματα των σταθμών και τις αναβαθμίσεις τους. Τα ακόλουθα στοιχεία συνδέονται με τη διαλειτουργικότητα του υποσυστήματος:

- το ύψος και το μήκος των κρηπιδωμάτων·

- οι επιδράσεις της πίεσης όταν τα τρένα περνούν από υπόγειους σταθμούς.

Οι ανωτέρω διασυνδέσεις αφορούν το υποσύστημα τροχαίου υλικού.

Εξοπλισμός προστασίας και ασφάλειας

Τα έργα πλευρικής προστασίας, οι ανιχνευτές πτώσης οχημάτων, οι ανιχνευτές θερμών λιποκιβωτίων, οι διασυνδέσεις των οποίων αφορούν τα υποσυστήματα τροχαίου υλικού, ελέγχου-χειρισμού και σήμανσης και εκμετάλλευσης.

- Στο πεδίο εφαρμογής της παρούσας ΤΠΔ εμπίπτουν επίσης:

- τα μέτρα που είναι αναγκαία για τη διασφάλιση της επιτήρησης και συντήρησης των εγκαταστάσεων στο πλαίσιο των βασικών απαιτήσεων,

- τα μέτρα που είναι αναγκαία στο υποσύστημα υποδομής για τη διασφάλιση της προστασίας του περιβάλλοντος, βάσει του υποσυστήματος περιβάλλοντος,

- ορισμένα μέτρα για την εγγύηση της ασφάλειας των επιβατών σε περίπτωση δυσλειτουργίας των αμαξοστοιχιών μεγάλης ταχύτητας, βάσει του υποσυστήματος εκμετάλλευσης.

3. ΒΑΣΙΚΕΣ ΑΠΑΙΤΗΣΕΙΣ

3.1. Βάσει του άρθρου 4 παράγραφος 1, της οδηγίας 96/48/ΕΚ, το διευρωπαϊκό σιδηροδρομικό σύστημα μεγάλης ταχύτητας, τα υποσυστήματά του και τα στοιχεία διαλειτουργικότητάς του πρέπει να πληρούν τις βασικές προϋποθέσεις που ορίζονται σε αδρές γραμμές στο παράρτημα ΙΙΙ της οδηγίας.

3.2. Οι βασικές απαιτήσεις αφορούν:

- την ασφάλεια,

- την αξιοπιστία και τη διαθεσιμότητα,

- την υγεία των προσώπων,

- την προστασία του περιβάλλοντος,

- την τεχνική συμβατότητα.

Οι βασικές απαιτήσεις μπορεί, σύμφωνα με την οδηγία 96/48/ΕΚ, να έχουν γενική εφαρμογή και να ισχύουν για το σύνολο του διευρωπαϊκού σιδηροδρομικού συστήματος μεγάλης ταχύτητας ή να παρουσιάζουν συγκεκριμένες πτυχές, που προσιδιάζουν στο κάθε υποσύστημα και στα στοιχεία του. Η ικανοποίηση των βασικών απαιτήσεων εξαρτάται, για το υποσύστημα υποδομής, από τη συμμόρφωση με τις προδιαγραφές που ορίζονται στο κεφάλαιο 4 για το υποσύστημα και στο κεφάλαιο 5 για τα στοιχεία διαλειτουργικότητας, όπως προκύπτει από τη θετική έκβαση των διαδικασιών ελέγχου που περιγράφονται στο κεφάλαιο 6.

3.3. Όσον αφορά στο υποσύστημα υποδομής, οι συγκεκριμένες πτυχές, εκτός των ζητημάτων που περιλαμβάνονται στο παράρτημα ΙΙΙ της οδηγίας, προσδιορίζονται ως εξής.

ΑΣΦΑΛΕΙΑ

Σύμφωνα με το παράρτημα III της οδηγίας 96/48/ΕΚ, οι γενικές απαιτήσεις ασφαλείας που αφορούν στο υποσύστημα υποδομής είναι οι εξής: "1.1.1. Ο σχεδιασμός, η κατασκευή ή συναρμογή, η συντήρηση και η επιτήρηση των στοιχείων που είναι καίρια για την ασφάλεια και, ειδικότερα, των στοιχείων που συμμετέχουν στην κίνηση των τρένων πρέπει να εγγυώνται την ασφάλεια στο επίπεδο που αντιστοιχεί προς τους στόχους που έχουν καθοριστεί για το δίκτυο, ακόμα και υπό τις καθορισμένες αντίξοες συνθήκες.

1.1.2. Οι παράμετροι που υπεισέρχονται στην επαφή τροχού-τροχιάς πρέπει να πληρούν τα κριτήρια σταθερότητας κύλισης που είναι αναγκαία ώστε να εξασφαλίζεται κίνηση με πλήρη ασφάλεια υπό την επιτρεπόμενη μέγιστη ταχύτητα.

1.1.3. Τα χρησιμοποιούμενα στοιχεία πρέπει να ανθίστανται στις καθοριζόμενες συνήθεις ή εξαιρετικές καταπονήσεις κατά τη διάρκεια της λειτουργίας τους. Οι τυχαίες βλάβες τους πρέπει, με τη χρησιμοποίηση ενδεδειγμένων μέσων, να έχουν περιορισμένες συνέπειες επί της ασφαλείας.

1.1.4. Ο σχεδιασμός των μόνιμων εγκαταστάσεων και του τροχαίου υλικού, καθώς και η επιλογή των χρησιμοποιουμένων υλικών πρέπει να γίνονται έτσι ώστε να περιορίζεται η εκδήλωση, η διάδοση και τα αποτελέσματα της φωτιάς και του καπνού σε περίπτωση πυρκαγιάς."

Για να μπορεί να ικανοποιήσει τις γενικές αυτές απαιτήσεις, η υποδομή πρέπει, σε συνδυασμό με το επίπεδο ασφαλείας που αντιστοιχεί στους στόχους που έχουν καθοριστεί για το δίκτυο:

- να καθιστά δυνατή την κυκλοφορία των συρμών χωρίς κίνδυνο εκτροχιασμού ή σύγκρουσης μεταξύ τους ή με άλλα οχήματα ή πρόσκρουσης σε μόνιμα εμπόδια, και εξουδετερώνοντας τους μη επιτρεπόμενους κινδύνους που απορρέουν από την εγγύτητα των γραμμών ηλεκτρικής έλξης,

- να ανθίσταται χωρίς πρόβλημα στις κατακόρυφες, εγκάρσιες και διαμήκεις καταπονήσεις, στατικού και δυναμικού χαρακτήρα, που ασκούνται από τους συρμούς, στο καθορισμένο περιβάλλον των γραμμών και για τις απαιτούμενες επιδόσεις,

- να είναι συμβατή με την εκτέλεση των εργασιών επιτήρησης και συντήρησης των εγκαταστάσεων, οι οποίες είναι απαραίτητες για τη διατήρηση των όρων ασφαλείας των κρίσιμων στοιχείων,

- να μην περιλαμβάνει υλικά ικανά να παράγουν βλαβερές αναθυμιάσεις σε περίπτωση πυρκαγιάς· η απαίτηση αυτή αφορά αποκλειστικά τις υποδομές που βρίσκονται μέσα σε μάζες αέρα χωρίς δυνατότητα διαφυγής (σήραγγες, καλυμμένες τάφροι και υπόγειοι σταθμοί). Εντάσσεται στο πλαίσιο της απαίτησης που αφορά την υγεία των προσώπων.

Εξάλλου, οι ακόλουθες ειδικές απαιτήσεις αφορούν επίσης το υποσύστημα υποδομής: "2.1.1. Πρέπει να λαμβάνονται κατάλληλα μέτρα για την αποφυγή της ανεπιθύμητης πρόσβασης ή παρείσφρησης στις εγκαταστάσεις των γραμμών στις οποίες η κυκλοφορία διεξάγεται με μεγάλη ταχύτητα.

Πρέπει να λαμβάνονται μέτρα για να περιορίζονται οι κίνδυνοι στους οποίους εκτίθενται τα άτομα, κυρίως όποτε διέρχονται από τους σταθμούς τρένα που κυκλοφορούν με μεγάλη ταχύτητα.

Η υποδομή στην οποία έχει πρόσβαση το κοινό πρέπει να είναι σχεδιασμένη και κατασκευασμένη κατά τρόπο ώστε να περιορίζονται οι κίνδυνοι για την ασφάλεια των προσώπων (σταθερότητα, πυρκαγιά, πρόσβαση, εκκένωση, κρηπιδώματα κ.λπ.).

Πρέπει να προβλέπονται κατάλληλες διατάξεις για να λαμβάνονται υπόψη οι ιδιαίτερες προϋποθέσεις ασφαλείας εντός των ιδιαίτερα μεγάλων σηράγγων."

Για να μπορεί να ικανοποιήσει τις γενικές αυτές απαιτήσεις, το υποσύστημα υποδομής πρέπει, σε συνδυασμό με το επίπεδο ασφαλείας που αντιστοιχεί στους στόχους που έχουν καθοριστεί για το δίκτυο:

- να διασφαλίζει ότι η πρόσβαση στις εγκαταστάσεις είναι, υπό κανονικές συνθήκες, δυνατή μόνο στο εξουσιοδοτημένο προσωπικό, με εξαίρεση τις ζώνες των κρηπιδωμάτων στις οποίες είναι ελεύθερη η πρόσβαση των επιβατών,

- να συμβάλλει στον έλεγχο των κινδύνων που συνδέονται με την παρείσφρηση ανεπιθύμητων ατόμων ή οχημάτων στον χώρο της σιδηροδρομικής ζώνης,

- να διασφαλίζει ότι οι ζώνες ελεύθερης πρόσβασης για τους επιβάτες κατά τη διάρκεια της κανονικής λειτουργίας των γραμμών απέχουν αρκετά από τις γραμμές διέλευσης αμαξοστοιχιών μεγάλης ταχύτητας ή είναι απομονωμένες από αυτές ώστε να μην υπάρχουν κίνδυνοι για την ασφάλεια των επιβατών και ότι διαθέτουν τις αναγκαίες προσβάσεις για την εκκένωση των τελευταίων, ιδίως στην περίπτωση των υπόγειων σταθμών,

- να προβλέπει, με τη λήψη κατάλληλων μέτρων, την είσοδο και την έξοδο των επιβατών με ειδικές ανάγκες στις ζώνες που έχουν πρόσβαση,

- να παρέχει τη δυνατότητα απομάκρυνσης των επιβατών από τις ζώνες κινδύνου, σε περίπτωση απρόβλεπτης στάσης αμαξοστοιχιών μεγάλης ταχύτητας εκτός των προβλεπόμενων ζωνών στάθμευσής τους,

- να εγγυάται τη λήψη ειδικών μέτρων στις σήραγγες μεγάλου μήκους, με στόχο την ελάττωση ή τον έλεγχο των κινδύνων πυρκαγιάς και τη διευκόλυνση της εκκένωσης των επιβατών.

Οι απαιτήσεις ασφαλείας θεωρείται ότι έχουν ικανοποιηθεί όταν διασφαλίζεται, σύμφωνα με τις διαδικασίες ελέγχου που προβλέπονται στο κεφάλαιο 6, ότι έχουν ελεγχθεί οι προδιαγραφές που περιγράφονται αναλυτικά στα κεφάλαια 4 και 5 για τις κατωτέρω παραμέτρους και στοιχεία του υποσυστήματος, και εφόσον λαμβάνονται υπόψη οι πιθανές συνέπειες αστοχιών σε στοιχεία που άπτονται της ασφάλειας.

Παράμετροι που άπτονται της απαίτησης ασφάλειας

Οι παράμετροι που παρατίθενται στη συνέχεια και περιγράφονται στο Κεφάλαιο 4 της παρούσας ΤΠΔ, ως συνδεόμενες με τους κινδύνους σύγκρουσης και εκτροχιασμού, άπτονται της απαίτησης ασφάλειας:

α) ελάχιστο περιτύπωμα της υποδομής (παράμετρος 1 - 4.1.1 και 4.3.3.1)

Τα περιτυπώματα εμποδίων πρέπει να καθιστούν δυνατή:

- στις νέες προς κατασκευή γραμμές, τη διασφάλιση της διέλευσης των συρμών μεγάλης ταχύτητας με επαρκές περιθώριο για τις τεχνικές εξελίξεις που προβλέπονται για το απώτερο μέλλον,

- στις υπάρχουσες γραμμές, τη διασφάλιση της διέλευσης των ίδιων αυτών συρμών με περιορισμένα περιθώρια, ώστε να μπορούν να γίνουν στο πέρασμα του χρόνου οι απαραίτητες τροποποιήσεις.

β) ελάχιστη ακτίνα καμπυλότητας (παράμετρος 2 - 4.1.2 και 4.3.3.8)

Η ελάχιστη ακτίνα καμπυλότητας της οριζόντιας χάραξης των γραμμών καθορίζει μαζί με την επίκλιση της γραμμής, τη μέγιστη ανεπάρκεια επίκλισης για μια δεδομένη ταχύτητα. Η ανεπάρκεια επίκλισης είναι ένα από τα στοιχεία που επηρεάζουν τις καταπονήσεις που ασκούνται επί της γραμμής.

Η υποδομή πρέπει να λαμβάνει υπόψη τις δυνατότητες απόδοσης και τους τεχνικούς περιορισμούς του τροχαίου υλικού. Ειδικότερα όσον αφορά τη διατήρηση της δυνητικής ταχύτητας, λαμβάνονται υπόψη οι δυνατότητες επιτάχυνσης και οι απαιτήσεις πέδησης και στάσης.

Η ελάχιστη ακτίνα καμπυλότητας πρέπει, συνεπώς, να προσδιορίζεται έτσι ώστε, για τη μέγιστη ταχύτητα της γραμμής, να τηρούνται τα όρια επίκλισης και ανεπάρκειας επίκλισης που έχουν οριστεί για τα εν λόγω στοιχεία διαλειτουργικότητας.

γ) μέγιστες καταπονήσεις στη γραμμή (παράμετρος 4 - 4.1.4 και 4.3.3.16)

Οι εγκάρσιες και κατακόρυφες δυνάμεις επηρεάζουν με κρίσιμο τρόπο, αφενός τη δυναμική συμπεριφορά των οχημάτων επί της γραμμής και, αφετέρου, τη συμπεριφορά κόπωσης της επιδομής της γραμμής.

Οι εγκάρσιες και κατακόρυφες δυνάμεις πρέπει να πληρούν τις ακόλουθες προϋποθέσεις προκειμένου να διασφαλίζεται η καθ' όλα ασφαλής κυκλοφορία στη μέγιστη επιτρεπόμενη ταχύτητα:

γ1 για τις κατακόρυφες στατικές δυνάμεις: η υποδομή πρέπει να είναι έτσι σχεδιασμένη ώστε να μπορεί να υποστηρίξει τουλάχιστον το μέγιστο φορτίο κατ' άξονα όπως ορίζεται στην ΤΠΔ τροχαίου υλικού για τα διαλειτουργικά οχήματα, ανεξαρτήτως του τύπου ή της μέγιστης ταχύτητας.

γ2 για τις κατακόρυφες και εγκάρσιες ημιστατικές και δυναμικές δυνάμεις: η υποδομή πρέπει να είναι έτσι σχεδιασμένη ώστε να μπορεί να υποστηρίξει τουλάχιστον τα μέγιστα φορτία που αντιστοιχούν στα κριτήρια ασφαλείας τα οποία χαρακτηρίζουν την αλληλεπίδραση μεταξύ οχήματος και γραμμής και καθορίζονται από τα ακόλουθα όρια για υψηλή ταχύτητα κυκλοφορίας:

- για τις κατακόρυφες δυναμικές καταπονήσεις: επιβάλλεται περιορισμός των συνολικών αυτών δυναμικών καταπονήσεων, σε συνάρτηση με το ονομαστικό φορτίο του τροχού.

- για τις εγκάρσιες δυναμικές καταπονήσεις: η συνολική εγκάρσια δύναμη που ασκείται από έναν τροχό στη γραμμή δεν πρέπει να υπερβαίνει την οριακή τιμή, που αποτελεί συνάρτηση του ονομαστικού φορτίου του άξονα και μπορεί να προκαλέσει μετατόπιση της γραμμής στο έρμα (το όριο που θέτουν τα δικαστήρια επίλυσης επαγγελματικών διαφορών).

Η σχέση των δυναμικών εγκάρσιων και κατακόρυφων δυνάμεων ενός τροχού επί της σιδηροτροχιάς δεν πρέπει να υπερβαίνει τον συντελεστή εκτροχιασμού.

Τα όρια αυτά λαμβάνουν υπόψη τις ημιστατικές δυνάμεις που προκύπτουν από τις επιτρεπόμενες ανεπάρκειες επίκλισης, με τις οποίες καθίσταται δυνατός ο καθορισμός των παραμέτρων που σχετίζονται με την ακτίνα καμπυλότητας, καθώς και τους επιτρεπόμενους όρους για τη γεωμετρία της γραμμής, που περιέχονται στην παρούσα ΤΠΔ (κεφάλαιο 4). Οι παράμετροι αυτές θεωρούνται απαραίτητες προϋποθέσεις για τη διεξαγωγή των δοκιμών ικανότητας των οχημάτων.

Εξάλλου, η γεωμετρία της επαφής σιδηροτροχιάς-τροχού συμβάλλει στη σταθερότητα της πορείας των φορείων, γεγονός που επιβάλλει τον περιορισμό της ισοδύναμης κωνικότητας σε συνάρτηση με την ταχύτητα κυκλοφορίας. Η συμμόρφωση με αυτή την τιμή ισοδύναμης κωνικότητας πρέπει να επιτυγχάνεται, όσον αφορά στην υποδομή, με σταθμισμένη και αιτιολογημένη επιλογή, τόσο στο επίπεδο της σιδηροτροχιάς όσο και των συσκευών γραμμής, του εύρους της γραμμής, της κλίσης της σιδηροτροχιάς και της διατομής της κεφαλής σιδηροτροχιάς.

γ3 για τις διαμήκεις δυνάμεις και τις πρόσθετες καταπονήσεις από την πέδηση: οι δυνάμεις πέδησης μπορεί να προκαλέσουν, αφενός, ολίσθηση της σιδηροτροχιάς στα συστήματα συνδέσμων, ολίσθηση των τροχών και, αφετέρου, άνοδο της θερμοκρασίας της σιδηροτροχιάς αν η απώλεια ενέργειας λαμβάνει χώρα σε αυτή στην περίπτωση πέδης που δεν κάνει χρήση της πρόσφυσης. Είναι συνεπώς σκόπιμο να περιοριστεί η μέγιστη καταπόνηση πέδησης. Τα κριτήρια ασφάλειας που λαμβάνονται υπόψη αφορούν, αφενός, τη μέγιστη επιτάχυνση και επιβράδυνση που μεταδίδονται στη γραμμή από το σύνολο των συστημάτων έλξης και πέδησης μιας αμαξοστοιχίας και, αφετέρου, τη μέγιστη άνοδο θερμοκρασίας που είναι δυνατό να προκληθεί στη σιδηροτροχιά από τα συστήματα πέδησης που δεν κάνουν χρήση της πρόσφυσης. Η τελευταία αυτή συνθήκη ισοδυναμεί με περιορισμό της κινητικής ενέργειας που μπορεί να διαχυθεί στη σιδηροτροχιά από τα εν λόγω συστήματα πέδησης.

Στοιχεία του υποσυστήματος που άπτονται της απαίτησης ασφάλειας

Τα ακόλουθα στοιχεία του υποσυστήματος είναι κρίσιμα για την ασφάλεια και τα λεπτομερή χαρακτηριστικά τους οφείλουν να πληρούν τις απαιτήσεις που ορίζονται στο κεφάλαιο 4 της παρούσας ΤΠΔ:

Η ευστάθεια πορείας των φορείων προσδιορίζει το επίπεδο των εγκάρσιων καταπονήσεων που ασκούνται στη γραμμή. Καθορίζεται από τα ακόλουθα στοιχεία του υποσυστήματος:

- εύρος των σιδηροτροχιών (4.3.3.10),

- κλίση των σιδηροτροχιών (4.3.3.11),

- διατομή της κεφαλής της σιδηροτροχιάς (4.3.3.12),

- ισοδύναμη κωνικότητα (4.3.3.9).

Τα ακόλουθα στοιχεία του υποσυστήματος επηρεάζουν επίσης το επίπεδο των κατακόρυφων (4.3.3.16), εγκάρσιων (4.3.3.17) και διαμηκών δυνάμεων που ασκούνται στη γραμμή και στις συσκευές γραμμής:

- επίκλιση (4.3.3.7),

- ανεπάρκεια επίκλισης (4.3.3.8),

- γεωμετρική ποιότητα της γραμμής (4.3.3.18),

- αντοχή της γραμμής και των συσκευών γραμμής στις δυνάμεις πέδησης και επιτάχυνσης (4.3.3.21)

- επιδράσεις των πλευρικών ανέμων (4.3.3.23).

Η διέλευση των συσκευών γραμμής σε αποκλίνουσα γραμμή με μεγάλη ταχύτητα απαιτεί ιδιαίτερη μελέτη των συνθηκών εγκατάστασης στη χάραξη των γραμμών:

- λόγω της ασυνέχειας καμπυλότητας που παρατηρείται στην αποκλίνουσα γραμμή, η ανεπάρκεια επίκλισης πρέπει να είναι ειδικώς περιορισμένη.

- οι αλλαγές τροχιάς, τα κινητά σημεία των απλών και των διπλών καρδιών διασταύρωσης των συσκευών γραμμής πρέπει να είναι εξοπλισμένα με συστήματα ακινητοποίησης.

- οι διατομές των σιδηροτροχιών των αλλαγών, καθώς και οι λειτουργικές διαστάσεις των συσκευών πρέπει να προσαρμόζονται στις διατομές των τροχών και στις ανοχές διαστάσεων των αξόνων.

Τα ακόλουθα στοιχεία του υποσυστήματος επηρεάζουν τη διέλευση των συσκευών από τα οχήματα:

- η ανεπάρκεια επίκλισης των συσκευών γραμμής (4.3.3.8β),

- οι συσκευές γραμμής (4.3.3.19 και 4.3.3.20).

Τα τεχνικά έργα πρέπει να σχεδιάζονται λαμβάνοντας υπόψη τις σιδηροδρομικές καταπονήσεις, ούτως ώστε:

- να διασφαλίζουν τους απαιτούμενους όρους αντοχής και παραμορφωσιμότητας για την κατασκευή τους, τόσο έναντι της επίδρασης των αμαξοστοιχιών μεγάλης ταχύτητας όσο και των οχημάτων συντήρησης. Τα μοντέλα καταπόνησης που σχεδιάζονται για τα τεχνικά αυτά έργα λαμβάνουν υπόψη τις δύο αυτές συνθήκες.

- να διασφαλίζουν επί μονίμου βάσεως τους απαιτούμενους όρους για την ασφάλεια της γραμμής και την επαφή σιδηροτροχιάς-τροχού, ιδίως υπό τις δυναμικές επιδράσεις των συρμών μεγάλης ταχύτητας. Ορίζεται επομένως ένα οριακό κριτήριο για τον χαρακτηρισμό των διαλειτουργικών οχημάτων έναντι των επιδράσεων αυτών, το οποίο διασφαλίζει ότι τα έργα που σχεδιάζονται σύμφωνα με τα πρότυπα ENV είναι συμβατά με τα οχήματα αυτά.

Τα στοιχεία του υποσυστήματος που σχετίζονται με τα τεχνικά έργα είναι:

- τεχνικά έργα, κατακόρυφες δυνάμεις (4.3.3.13),

- τεχνικά έργα, δυνάμεις εγκάρσιες στο οριζόντιο επίπεδο (4.3.3.14),

- τεχνικά έργα, διαμήκεις δυνάμεις (4.3.3.15).

Η πρόσβαση ή παρείσφρηση προσώπων ή οχημάτων στον χώρο της σιδηροδρομικής ζώνης μπορεί να ενέχει κινδύνους για τις κυκλοφορίες, των οποίων η φύση και η κρισιμότητα είναι κοινή για όλους τους τύπους αμαξοστοιχιών, διαλειτουργικών και μη. Αν ο κίνδυνος αυτός κριθεί σημαντικός, επιβάλλεται η εγκατάσταση προστατευτικών συσκευών όπως περιφράξεων του χώρου, ράβδων προστασίας στα οδικά έργα, ανιχνευτών εισόδου οχημάτων.

Ο έλεγχος των κινδύνων ανεπιθύμητης πρόσβασης ή παρεισφρήσεων προσώπων ή οχημάτων εμπίπτει στην εθνική νομοθεσία κάθε ενδιαφερόμενου κράτους μέλους, η οποία εφαρμόζεται ανάλογα με τον ειδικό κίνδυνο της εκάστοτε τοποθεσίας. Το στοιχείο του υποσυστήματος που συνδέεται με τους κινδύνους αυτούς είναι το εξής:

- πρόσβαση ή παρεισφρήσεις στις εγκαταστάσεις των γραμμών (4.3.3.25).

Στοιχεία που αφορούν στην απαίτηση ασφαλείας

Τα κατασκευαστικά στοιχεία που απαριθμούνται στη συνέχεια είναι στοιχεία διαλειτουργικότητας που περιλαμβάνονται στο κεφάλαιο 5 της ΤΠΔ και αφορούν τις διασυνδέσεις που σχετίζονται με την απαίτηση ασφάλειας:

- η σιδηροτροχιά (5.2.1),

- σύνδεσμοι της σιδηροτροχιάς (στοιχείο 5.2.2), και στρωτήρες και στηρίγματα της γραμμής (5.2.3),

- συσκευές γραμμής (5.2.4).

ΑΞΙΟΠΙΣΤΙΑ ΚΑΙ ΔΙΑΘΕΣΙΜΟΤΗΤΑ

Σύμφωνα με το παράρτημα III της οδηγίας 96/48/ΕΚ, οι γενικές απαιτήσεις αξιοπιστίας και διαθεσιμότητας που αφορούν το υποσύστημα υποδομής είναι οι ακόλουθες: "1.2. Η επιτήρηση και η συντήρηση των σταθερών ή των κινητών στοιχείων που συμμετέχουν στην κυκλοφορία των τρένων πρέπει να οργανώνονται, να διενεργούνται και να εκτιμώνται ποσοτικά κατά τρόπο ώστε να διατηρείται η λειτουργία τους υπό τις προβλεπόμενες συνθήκες."

Για την ικανοποίηση της απαίτησης αυτής, πρέπει να πληρούνται οι ακόλουθοι όροι:

- οι διασυνδέσεις με κρίσιμη σημασία για την ασφάλεια τα χαρακτηριστικά των οποίων είναι δυνατό να εξελιχθούν στην πορεία λειτουργίας του συστήματος πρέπει να περιληφθούν σε προγράμματα επιτήρησης και συντήρησης στα οποία καθορίζονται οι συνθήκες ελέγχου και αποκατάστασης των στοιχείων αυτών.

Ο όρος αυτός αφορά ιδιαίτερα τα ακόλουθα στοιχεία του υποσυστήματος, τα οποία εμπίπτουν ήδη στην απαίτηση ασφάλειας:

- εύρος των σιδηροτροχιών (4.3.3.10),

- επίκλιση (4.3.3.7),

- γεωμετρική ποιότητα της γραμμής (4.3.3.18),

- συσκευές γραμμής (4.3.3.19 και 4.3.3.20).

- η υποδομή πρέπει να είναι σχεδιασμένη κατά τρόπο που να επιτρέπει την άνετη συντήρηση με μέσα προσαρμοσμένα στην εκτέλεση των προγραμμάτων συντήρησης. Τα προϊόντα που χρησιμοποιούνται για την κατασκευή των διασυνδέσεων ασφαλείας πρέπει να χαρακτηρίζονται από επαρκή αντοχή στη φθορά, ενώ τα οχήματα υπηρεσίας, ελέγχου και συντήρησης που είναι απαραίτητα για την εκτέλεση του προγράμματος συντήρησης πρέπει να μπορούν να κυκλοφορούν και να εργάζονται επί της γραμμής. Ο όρος αυτός αφορά τα ακόλουθα στοιχεία του υποσυστήματος:

- είδος του χάλυβα σιδηροτροχιών (5.2.1)

- τεχνικά έργα, κατακόρυφα στατικά καταπονήσεις (4.3.3.13).

ΥΓΕΙΑ ΤΩΝ ΠΡΟΣΩΠΩΝ

Σύμφωνα με το παράρτημα III της οδηγίας 96/48/ΕΚ, οι γενικές απαιτήσεις υγείας των προσώπων που αφορούν το υποσύστημα υποδομής είναι οι ακόλουθες: "1.3.1. Τα υλικά που ενδέχεται, με τον τρόπο χρησιμοποίησής τους, να θέσουν σε κίνδυνο την υγεία των προσώπων που έχουν πρόσβαση σε αυτά δεν πρέπει να χρησιμοποιούνται στη σιδηροδρομική υποδομή.

1.3.2. Η επιλογή, οι εφαρμογές και η χρησιμοποίηση των υλικών αυτών πρέπει να γίνονται κατά τρόπο ώστε να περιορίζονται οι εκπομπές επιβλαβών και επικινδύνων καπνών ή αερίων, ειδικότερα σε περίπτωση πυρκαγιάς."

Οι γενικές αυτές απαιτήσεις αφορούν την προστασία των διαφόρων στοιχείων του υποσυστήματος υποδομής από πυρκαγιά. Δεδομένης της μικρής πυκνότητας θερμικού φορτίου των διαρθρωτικών στοιχείων της υποδομής (γραμμές και τεχνικά έργα), η απαίτηση αυτή ισχύει μόνο στην περίπτωση των υπόγειων εγκαταστάσεων που εξυπηρετούν κανονικά επιβάτες. Επομένως, δεν υπάρχει καμία επιπλέον απαίτηση σε ό,τι αφορά στα διαρθρωτικά στοιχεία των διασυνδέσεων της γραμμής και στα τεχνικά έργα εκτός των ειδικών αυτών εγκαταστάσεων.

Όσον αφορά στις τελευταίες, πρέπει να εφαρμόζονται οι κοινοτικές οδηγίες με αντικείμενο την υγεία των προσώπων, που ισχύουν γενικά για τα έργα, είτε αυτά συνδέονται με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας, είτε όχι.

Πέρα από την τήρηση των γενικών απαιτήσεων, οι διακυμάνσεις της πίεσης που μπορεί να υφίστανται οι επιβάτες και το προσωπικό κατά τη διέλευση σηράγγων, κεκαλυμμένων τάφρων και υπόγειων σταθμών, και οι ταχύτητες αέρα που μπορεί να υφίστανται οι επιβάτες στους υπόγειους σταθμούς πρέπει να είναι περιορισμένες· στις ζώνες των κρηπιδωμάτων και των υπόγειων σταθμών όπου έχουν πρόσβαση οι επιβάτες, πρέπει να αποφεύγονται οι κίνδυνοι ηλεκτροπληξίας:

- Πρέπει, επομένως, να υπάρχει πρόβλεψη, είτε με τη σταθμισμένη επιλογή της διατομής αεραγωγού των έργων αυτών, ενδεχομένως με πρόσθετες συσκευές, ώστε να τηρούνται κάποιες προϋποθέσεις υγείας, με βάση τη μέγιστη μεταβολή πίεσης που παρατηρείται στη σήραγγα κατά τη διέλευση μιας αμαξοστοιχίας.

- Πρέπει να υπάρχει πρόβλεψη στους υπόγειους σταθμούς, είτε με τη λήψη κατασκευαστικών μέτρων για τη μείωση των διακυμάνσεων της πίεσης που προέρχονται από τις σήραγγες πλαισίωσης, είτε με πρόσθετες συσκευές προστασίας, με στόχο τον περιορισμό των ταχυτήτων του αέρα σε ένα επιτρεπόμενο επίπεδο για τα πρόσωπα.

- Πρέπει να υπάρχει πρόβλεψη στους χώρους ελεύθερης πρόσβασης των επιβατών για την αποφυγή των κινδύνων ηλεκτροπληξίας.

Στοιχεία του υποσυστήματος που άπτονται της απαίτησης υγείας

- εργασίες κάτω από την επιφάνεια του εδάφους όπως σήραγγες και καλυμμένες τάφροι (4.3.3.6)

- κρηπιδώματα επιβατών (4.3.3.26)

- υπόγειοι σταθμοί (4.3.3.27).

ΠΡΟΣΤΑΣΙΑ ΤΟΥ ΠΕΡΙΒΑΛΛΟΝΤΟΣ

Σύμφωνα με το παράρτημα III της οδηγίας 96/48/ΕΚ, οι γενικές απαιτήσεις προστασίας του περιβάλλοντος που αφορούν το υποσύστημα υποδομής είναι οι ακόλουθες: "1.4.1. Κατά το σχεδιασμό του συστήματος, πρέπει να εκτιμώνται και να λαμβάνονται υπόψη οι επιπτώσεις για το περιβάλλον λόγω της εγκατάστασης και της εκμετάλλευσης του σιδηροδρομικού συστήματος μεγάλης ταχύτητας, σύμφωνα με τις εν ισχύι κοινοτικές διατάξεις.

1.4.2. Πρέπει να αποφεύγεται να εκπέμπονται από τα υλικά που χρησιμοποιούνται στην υποδομή επιβλαβείς και επικίνδυνοι για το περιβάλλον καπνοί ή αέρια, ιδίως σε περίπτωση πυρκαγιάς."

Εκτός από την τήρηση των γενικών αυτών απαιτήσεων, οι εξωτερικοί θόρυβοι και οι δονήσεις που διαδίδονται στις περιοχές που συνορεύουν με υποδομή του σιδηροδρομικού συστήματος μεγάλης ταχύτητας πρέπει να παραμένουν σε επίπεδα αποδεκτά για τους κατοίκους των όμορων περιοχών.

Παράμετροι που εμπίπτουν στην απαίτηση της προστασίας του περιβάλλοντος

- Οριακά χαρακτηριστικά σχετικά με τους εξωτερικούς θορύβους (παράμετρος 17 - 4.1.7 και σημείο 4.2.3.1.2).

- Οριακά χαρακτηριστικά σχετικά με τις εξωτερικές δονήσεις (παράμετρος 18 - 4.1.8 και σημείο 4.2.3.1.2).

ΤΕΧΝΙΚΗ ΣΥΜΒΑΤΟΤΗΤΑ

Σύμφωνα με το παράρτημα III της οδηγίας 96/48/ΕΚ, οι γενικές απαιτήσεις τεχνικής συμβατότητας που αφορούν το υποσύστημα υποδομής είναι οι ακόλουθες: "1.5. Τα τεχνικά χαρακτηριστικά της υποδομής και των μόνιμων εγκαταστάσεων πρέπει να είναι συμβατά και μεταξύ τους και με τα χαρακτηριστικά των τρένων που πρόκειται να κυκλοφορούν στο διευρωπαϊκό σιδηροδρομικό σύστημα μεγάλης ταχύτητας.

Όταν είναι δύσκολο να τηρηθούν τα χαρακτηριστικά αυτά σε ορισμένα μέρη του δικτύου, θα μπορούσαν να τεθούν σε εφαρμογή προσωρινές λύσεις που να εγγυώνται τη μελλοντική συμβατότητα."

Για την ικανοποίηση της απαίτησης αυτής, πρέπει να πληρούνται οι ακόλουθοι προϋποθέσεις:

- τα περιτυπώματα, η απόσταση μεταξύ των αξόνων των γραμμών, η χάραξη των γραμμών, το εύρος των σιδηροτροχιών, οι μέγιστες κλίσεις κατωφέρειας και ανωφέρειες καθώς και το ύψος και το μήκος των κρηπιδωμάτων επιβατών των γραμμών του διαλειτουργικού ευρωπαϊκού δικτύου πρέπει να καθορίζονται με τρόπο που να διασφαλίζει τη συμβατότητα των γραμμών μεταξύ τους και με τα διαλειτουργικά οχήματα.

- Ο εξοπλισμός που ενδεχομένως χρειάζεται για την κυκλοφορία άλλων αμαξοστοιχιών στις γραμμές του διευρωπαϊκού σιδηροδρομικού συστήματος μεγάλης ταχύτητας δεν πρέπει να δημιουργεί προβλήματα στην κυκλοφορία των διαλειτουργικών συρμών.

- Τα χαρακτηριστικά ηλεκτρικής μετάδοσης της επιδομής της γραμμής πρέπει να είναι συμβατά με τα χρησιμοποιούμενα συστήματα ηλεκτροδότησης, ελέγχου-χειρισμού και σήμανσης.

Παράμετροι που εμπίπτουν στην απαίτηση τεχνικής συμβατότητας

- ελάχιστο περιτύπωμα της υποδομής (παράμετρος 1 - 4.1.1 και 4.3.3.1):

εκτός από την απαίτηση ασφάλειας που έχει ήδη αναφερθεί, το περιτύπωμα των υποδομών πρέπει να διασφαλίζει την ορθή λειτουργία του παντογράφου σε επαφή με τον αλυσοειδή εξοπλισμό.

- ελάχιστη ακτίνα καμπυλότητας (παράμετρος 2 - 4.1.2 και 4.3.3.8):

εκτός από την απαίτηση ασφάλειας που έχει ήδη αναφερθεί, η επιλογή των ακτινών καμπυλότητας των γραμμών σε οριζοντιογραφία και, συνεπώς, η ελάχιστη ακτίνα καμπυλότητας, καθορίζει το εύρος των εγκάρσιων κινήσεων της ανάρτησης των οχημάτων, όσον αφορά τόσο στη μέγιστη τιμή όσο και στο μέσο εύρος λειτουργίας. Ο προσδιορισμός της παραμέτρου αυτής με βάση τη μέγιστη και τη μέση τιμή, καθιστά δυνατή τη βελτιστοποίηση του σχεδιασμού των αναρτήσεων.

- εύρος των γραμμών (παράμετρος 3 - 4.1.3 και 4.3.3.10):

Η απόσταση ανάμεσα στις τροχιοσειρές καθορίζεται στην τυποποιημένη τιμή αναφοράς των 1435 mm, που είναι η συνηθέστερη στα ευρωπαϊκά δίκτυα.

- ελάχιστο μήκος των κρηπιδωμάτων (παράμετρος 5 - 4.1.5):

Το ελάχιστο μήκος των κρηπιδωμάτων πρέπει να είναι συμβατό, στους σταθμούς του διευρωπαϊκού σιδηροδρομικού δικτύου μεγάλης ταχύτητας, με το μήκος των συρμών που σταθμεύουν σε αυτούς για την εξυπηρέτηση των επιβατών.

- ύψος των κρηπιδωμάτων (παράμετρος 6 - 4.1.6 και 4.3.3.26):

το ύψος των κρηπιδωμάτων πρέπει να είναι συμβατό, στους σταθμούς του διευρωπαϊκού σιδηροδρομικού δικτύου μεγάλης ταχύτητας, με τη σχεδίαση του σκαλοπατιού ανόδου των συρμών που σταθμεύουν σε αυτούς για την εξυπηρέτηση των επιβατών.

- μέγιστες κλίσεις κατωφέρειας και ανωφέρειες (παράμετρος 24 - 4.1.11 και 4.3.3.4):

οι μέγιστες ανωφέρειες και κλίσεις κατωφέρειας των γραμμών του διευρωπαϊκού δικτύου πρέπει να είναι συμβατές με τα χαρακτηριστικά ισχύος και πέδησης που έχουν καθοριστεί για τους διαλειτουργικούς συρμούς, χωρίς να προκαλείται μη επιτρεπόμενη μείωση της ταχύτητας των συρμών ούτε κίνδυνοι μη συμμόρφωσης με τις αποστάσεις στάθμευσης στις κατωφέρειες.

- ελάχιστη απόσταση μεταξύ των αξόνων των γραμμών (παράμετρος 25 - 4.1.12 και 4.3.3.2):

η ελάχιστη απόσταση μεταξύ των αξόνων των γραμμών πρέπει να καθορίζεται σε μια τιμή συμβατή με την αντοχή των κιβωτίων των διαλειτουργικών οχημάτων στις αεροδυναμικές καταπονήσεις κατά τη διασταύρωση των αμαξοστοιχιών.

Στοιχεία του υποσυστήματος που εμπίπτουν στην απαίτηση τεχνικής συμβατότητας

- ανεπάρκεια επίκλισης (4.3.3.8)

Η ανεπάρκεια επίκλισης αποτελεί στοιχείο διασύνδεσης με τη χάραξη της γραμμής, σε συνάρτηση με την ακτίνα καμπυλότητας και την επίκλιση της γραμμής, που καθορίζει το επίπεδο των εγκάρσιων επιταχύνσεων που υφίσταται το όχημα.

- ανιχνευτές θερμών λιποκιβωτίων (4.3.3.24):

Αν οι ανιχνευτές θερμών λιποκιβωτίων είναι απαραίτητοι στις διαλειτουργικές γραμμές για την κυκλοφορία των άλλων αμαξοστοιχιών (η επιτήρηση των κιβωτίων είναι εγκατεστημένη στον διαλειτουργικό εξοπλισμό μεγάλης ταχύτητας), τα εν λόγω συστήματα δεν πρέπει να δημιουργούν κανένα πρόβλημα ενώ η λειτουργία τους δεν πρέπει να διαταράσσεται από την κυκλοφορία των διαλειτουργικών αμαξοστοιχιών.

- ηλεκτρικά χαρακτηριστικά της επιδομής (4.3.3.28):

Τα ηλεκτρικά χαρακτηριστικά της γραμμής πρέπει να διασφαλίζουν την επιστροφή του ρεύματος έλξης (υποσύστημα ενέργειας) και, ενδεχομένως, τις λειτουργίες ορισμένων τύπων συστημάτων ελέγχου-χειρισμού (υποσύστημα ελέγχου-χειρισμού και σήμανσης). Οι ιδιότητες του συστήματος συνδέσμων της γραμμής πρέπει να είναι σύμφωνες με την τελευταία αυτή απαίτηση.

3.4. Η επαλήθευση της συμμόρφωσης του υποσυστήματος υποδομής και των στοιχείων του με τις βασικές απαιτήσεις διεξάγεται σύμφωνα με τις διατάξεις της οδηγίας 96/48/ΕΚ.

4. ΧΑΡΑΚΤΗΡΙΣΤΙΚΑ ΤΟΥ ΥΠΟΣΥΣΤΗΜΑΤΟΣ ΥΠΟΔΟΜΗΣ

Το διευρωπαϊκό σιδηροδρομικό σύστημα μεγάλης ταχύτητας που αποτελεί αντικείμενο της οδηγίας 96/48/ΕΚ, και στο οποίο ανήκει το υποσύστημα υποδομής, είναι ένα ολοκληρωμένο σύστημα του οποίου η συνοχή πρέπει να ελέγχεται κυρίως στο επίπεδο των βασικών παραμέτρων, των διασυνδέσεων και των επιδόσεων, με στόχο τη διασφάλιση της διαλειτουργικότητας του συστήματος ως προς τις βασικές απαιτήσεις.

Όσον αφορά στη διαλειτουργικότητα, το υποσύστημα υποδομής χαρακτηρίζεται από τις ακόλουθες βασικές παραμέτρους, διασυνδέσεις και επιδόσεις:

4.1. ΒΑΣΙΚΕΣ PARAMETROI TOZ ZPOSZSTHMATOS ZPODOMHS

Οι βασικές παράμετροι που χαρακτηρίζουν το υποσύστημα υποδομής παρατίθενται και περιγράφονται στο παρόν κεφάλαιο, όσον αφορά στις γραμμές μεγάλης ταχύτητας. Οι ειδικές διατάξεις που στοχεύουν στη διασφάλιση της συμβατότητας των αναβαθμισμένων γραμμών και των γραμμών σύνδεσης παρατίθενται στο σημείο 4.3.

Οι βασικές παράμετροι για την επίτευξη της διαλειτουργικότητας υποδεικνύονται στο παράρτημα ΙΙ της οδηγίας 96/48/ΕΚ. Εννέα από αυτές αφορούν στην υποδομή:

- ελάχιστο περιτύπωμα της υποδομής (1),

- ελάχιστη ακτίνα καμπυλότητας (2),

- εύρος των σιδηροτροχιών (3),

- μέγιστες καταπονήσεις στη γραμμή (4),

- ελάχιστο μήκος των κρηπιδωμάτων (5),

- ύψος των κρηπιδωμάτων (6),

- οριακά χαρακτηριστικά σχετικά με τους εξωτερικούς θορύβους (17).

- οριακά χαρακτηριστικά σχετικά με τις εξωτερικές δονήσεις (18).

- χαρακτηριστικά σχετικά με την πρόσβαση ατόμων με ειδικές ανάγκες (22)

Στις βασικές αυτές παραμέτρους, είναι σκόπιμο να προστεθούν οι ακόλουθες παράμετροι:

- μέγιστη διακύμανση της πίεσης εντός των σηράγγων (23)

- μέγιστες κλίσεις κατωφέρειας και ανωφέρειες (24)

- ελάχιστη απόσταση μεταξύ των αξόνων των γραμμών (25)

Με τις βασικές αυτές παραμέτρους σχετίζεται άμεσα μια σειρά διασυνδέσεων. Διεξοδικός κατάλογος των διασυνδέσεων και των στοιχείων που τις χαρακτηρίζουν παρατίθεται στο σημείο 4.2.

4.1.1. Ελάχιστο περιτύπωμα της υποδομής (παράμετρος 1)

Το ελάχιστο περιτύπωμα της υποδομής που πρέπει να προβλέπεται στις υπό κατασκευή γραμμές μεγάλης ταχύτητας πρέπει να είναι σύμφωνο με το περίγραμμα κινηματικής αναφοράς GC (βλέπε παράρτημα Ζ).

Το ελάχιστο περιτύπωμα της υποδομής των υφιστάμενων γραμμών μεγάλης ταχύτητας, των διαρρυθμισμένων γραμμών για μεγάλη ταχύτητα και των γραμμών σύνδεσης μπορεί να μετατραπεί σε περιτύπωμα GC μόνο στις γραμμές για τις οποίες το οικονομικό πλεονέκτημα μιας τέτοιας επένδυσης θεμελιώνεται βάσει οικονομικής μελέτης.

Οι διατάξεις που ισχύουν για το στοιχείο "ελάχιστο περιτύπωμα εμποδίων" (4.3.3.1) ορίζονται στο σημείο 4.3.3 για τις διάφορες κατηγορίες γραμμών, και στο σημείο 7.3 για τις περιπτώσεις ειδικών γραμμών.

4.1.2. Ελάχιστη ακτίνα καμπυλότητας (παράμετρος 2)

Κατά το σχεδιασμό των γραμμών μεγάλης ταχύτητας, η ελάχιστη ακτίνα καμπυλότητας πρέπει να επιλέγεται έτσι ώστε, για την προβλεπόμενη επίκλιση (4.3.3.7) στην υπό εξέταση καμπύλη, η ανεπάρκεια επίκλισης (4.3.3.8) να μην υπερβαίνει, για τη μέγιστη προβλεπόμενη ταχύτητα της γραμμής, τις τιμές που υποδεικνύονται στο σημείο 4.3.3 "Καθορισμένες επιδόσεις".

Στις γραμμές όπου οι διαλειτουργικοί συρμοί κινούνται αποκλειστικά με μικρή ταχύτητα (γραμμές σταθμών και παρακαμπτήριες γραμμές, γραμμές αποθήκευσης και αποθέσεως), η ελάχιστη ακτίνα σχεδιασμού των γραμμών σε οριζοντιογραφία δεν πρέπει να είναι μικρότερη των 150 m για μια μεμονωμένη καμπύλη. Στην πράξη, λαμβάνοντας υπόψη τις αποκλίσεις της χάραξης, η ελάχιστη πραγματική ακτίνα οριζοντιογραφίας δεν πρέπει να είναι μικρότερη των 125 m. Στη διαμήκη διατομή, η ακτίνα της καμπύλης σχεδιασμού πρέπει να είναι τουλάχιστον 600 m στο κυρτό και 900 m στο κοίλο μέρος. Οι λεπτομερείς διατάξεις εφαρμογής της παραμέτρου αυτής για τις γραμμές μικρής ταχύτητας κυκλοφορίας περιγράφονται στο σημείο 4.3.3 "Καθορισμένες επιδόσεις" για το στοιχείο "γραμμές αποθέσεως και στάθμευσης: ελάχιστη επίπεδη χάραξη και διαμήκη διατομή των καμπυλών, μέγιστες κλίσεις κατωφέρειας και ανωφέρειες, αποστάσεις μεταξύ γραμμών" (4.3.3.5).

4.1.3 Εύρος της γραμμής (παράμετρος 3)

Το ονομαστικό εύρος των σιδηροτροχιών του υποσυστήματος υποδομής καθορίζεται στα 1435. Αντιστοιχεί στην απόσταση μεταξύ των ενεργητικών επιφανειών των κεφαλών των σιδηροτροχιών, που υπολογίζεται σε ύψος 14,5 mm (± 0,5 mm) κάτω από την επιφάνεια κύλισης των σιδηροτροχιών.

Στον σχεδιασμό, και κατόπιν κατά την κατασκευή και εκμετάλλευση, το εύρος των σιδηροτροχιών προσδιορίζεται και διατηρείται στα όρια που καθορίζονται στο σημείο 4.3.3 "Καθορισμένες επιδόσεις" για το στοιχείο "εύρος της γραμμής και ανοχές" (4.3.3.10).

4.1.4. Μέγιστες καταπονήσεις στη γραμμή (παράμετρος 4)

Κατακόρυφες δυνάμεις

Η γραμμή και οι συσκευές γραμμής πρέπει να είναι έτσι σχεδιασμένες ώστε να μπορούν να ανθίστανται τουλάχιστον στις ακόλουθες δυνάμεις:

- μέγιστο επιτρεπόμενο στατικό φορτίο κατ' άξονα για τις διαλειτουργικές αμαξοστοιχίες, όπως ορίζεται στο σημείο 4.1.2 της ΤΠΔ τροχαίου υλικού.

Το μέγιστο στατικό φορτίο Pο του περιστρεφόμενου άξονα δεν πρέπει να υπερβαίνει:

- στην περίπτωση τροχαίου υλικού που σχεδιάσθηκε για γραμμές που κατασκευάζονται ή πρόκειται να κατασκευασθούν ειδικά για μεγάλη ταχύτητα και διαθέτουν κατάλληλο εξοπλισμό ώστε να επιτρέπουν ταχύτητες εν γένει ίσες προς ή μεγαλύτερες από 250 km/h:

Pο < ή = 17 t/άξονα όπου V > 250 km/h,

Pο < ή = 18 t/άξονα όπου V = 250 km/h,

Όπου V = μέγιστη υπηρεσιακή ταχύτητα.

Το στατικό φορτίο Po για έναν άξονα χωρίς κινητήρα δεν υπερβαίνει τους 17 t·

- στην περίπτωση τροχαίου υλικού που σχεδιάσθηκε για γραμμές που έχουν αναβαθμιστεί ή πρόκειται να αναβαθμιστούν ειδικά για μεγάλη ταχύτητα και διαθέτουν εξοπλισμό για ταχύτητες της τάξης των 200 km/h:

Οι τεχνικοί κανόνες που χρησιμοποιούνται για τις γραμμές αυτές είναι προβλέψιμοι και πρέπει να περιλαμβάνονται στο μητρώο υποδομών.

Οι εν λόγω μέγιστες τιμές πρέπει να υπολογίζονται βάσει ανοχής της τάξης του 2 % για το μέσο φορτίο κατ' άξονα ολόκληρου του συρμού. Εκτός αυτού, για κάθε άξονα η επιτρεπόμενη ανοχή είναι της τάξης του 4 %.

Επιπλέον, η διαφορά στατικού φορτίου μεταξύ των δύο πλευρών του ιδίου οχήματος δεν πρέπει να υπερβαίνει το 6 %.

- το μέγιστο δυναμικό φορτίο τροχού, όπως ορίζεται στο σημείο 4.1.1 της ΤΠΔ τροχαίου υλικού, που είναι δυνατό να ασκηθεί από διαλειτουργικούς συρμούς μεγάλης ταχύτητας, δεν πρέπει να υπερβαίνει τις ακόλουθες μέγιστες τιμές:

- 180 kN για οχήματα με μέγιστη ταχύτητα άνω των 200 km/h και μικρότερη ή ίση των 250 km/h,

- 170 kN για τα οχήματα με μέγιστη ταχύτητα άνω των 250 km/h και μικρότερη ή ίση των 300 km/h,

- 160 kN για τα οχήματα με μέγιστη ταχύτητα άνω των 300 km/h.

Η επιδομή της γραμμής πρέπει επίσης να λαμβάνει υπόψη τα τεχνικά χαρακτηριστικά (μάζα ανά άξονα, ταχύτητα) των μη διαλειτουργικών αμαξοστοιχιών που ενδεχομένως επιτρέπεται να κυκλοφορούν στη γραμμή.

Οι προδιαγραφές αντοχής της γραμμής στις κατακόρυφες καταπονήσεις ορίζονται στο σημείο 4.3.3 για τα στοιχεία "αντοχή της γραμμής και των συσκευών γραμμής στις κατακόρυφες δυνάμεις" (4.3.3.16) και "ακαμψία της γραμμής" (4.3.3.22).

Εγκάρσιες δυνάμεις

Η γραμμή και οι συσκευές γραμμής πρέπει να μπορούν να ανθίστανται τουλάχιστον στις ακόλουθες εγκάρσιες δυνάμεις, όπως ορίζονται στο σημείο 4.1.1 της ΤΠΔ τροχαίου υλικού:

- μέγιστη συνολική εγκάρσια δυναμική καταπόνηση που ασκείται από κάθε άξονα στη γραμμή:

>ΑΝΑΦΟΡΑ ΣΕ ΓΡΑΦΙΚΟ>,, όπου P είναι το μέγιστο στατικό φορτίο κατ' άξονα των οχημάτων που επιτρέπεται να κυκλοφορούν στη γραμμή (αμαξοστοιχίες υπηρεσίας, οχήματα μεγάλης ταχύτητας και άλλες αμαξοστοιχίες) εκφρασμένο σε kN. Το όριο αυτό χαρακτηρίζει τον κίνδυνο πλευρικής μετατόπισης για μια γραμμή με έρμα υπό την επίδραση των εγκάρσιων δυναμικών καταπονήσεων·

- πηλίκο των εγκάρσιων και κατακόρυφων δυνάμεων ενός τροχού:

>ΑΝΑΦΟΡΑ ΣΕ ΓΡΑΦΙΚΟ>, όπου Y και Q είναι αντιστοίχως η εγκάρσια δυναμική καταπόνηση και η κατακόρυφη καταπόνηση που ασκείται από τον τροχό στη σιδηροτροχιά. Το όριο αυτό χαρακτηρίζει τον κίνδυνο ανόδου ενός τροχού πάνω στη σιδηροτροχιά.

Η επιδομή της γραμμής πρέπει επίσης να λαμβάνει υπόψη τα τεχνικά χαρακτηριστικά (μάζα ανά άξονα, ταχύτητα, ανεπάρκεια επίκλισης) των μη διαλειτουργικών αμαξοστοιχιών που επιτρέπεται ενδεχομένως να κυκλοφορούν στη γραμμή.

Οι προδιαγραφές αντοχής της γραμμής στις εγκάρσιες δυνάμεις ορίζονται στο σημείοú 4.3.3 για το στοιχείο "αντοχή της γραμμής και των συσκευών γραμμής στις εγκάρσιες καταπονήσεις" (4.3.3.17).

Διαμήκεις δυνάμεις

Η γραμμή και οι συσκευές γραμμής πρέπει να μπορούν να ανθίστανται στις διαμήκεις δυνάμεις, όπως ορίζονται στο σημείο 4.1.1 της ΤΠΔ τροχαίου υλικού, οι οποίες αντιστοιχούν στις μέγιστες επιταχύνσεις και επιβραδύνσεις των 2,5 m/s2 για τις διαλειτουργικές αμαξοστοιχίες μεγάλης ταχύτητας, καθώς και στις πρόσθετες επιδράσεις από την άνοδο της θερμοκρασίας. Η επιδομή της γραμμής πρέπει επίσης να ανθίσταται στις διαμήκεις δυνάμεις των μη διαλειτουργικών αμαξοστοιχιών (αμαξοστοιχίες υπηρεσίας, άλλες αμαξοστοιχίες) που επιτρέπεται ενδεχομένως να κυκλοφορούν στη γραμμή, και οι οποίες αντιστοιχούν στις ανωτέρω επιταχύνσεις και επιβραδύνσεις.

Οι προδιαγραφές αντοχής της γραμμής στις διαμήκεις δυνάμεις ορίζονται στο σημείο 4.3.3 για το στοιχείο "αντοχή της γραμμής και των συσκευών γραμμής στις καταπονήσεις πέδησης και εκκίνησης" (4.3.3.21).

4.1.5. Ελάχιστο μήκος των κρηπιδωμάτων (παράμετρος 5)

Το μήκος των κρηπιδωμάτων πρέπει να διασφαλίζει την επιβίβαση και την αποβίβαση των επιβατών από όλες τις θύρες των διαλειτουργικών συρμών που τους διατίθενται σε κανονικές συνθήκες λειτουργίας.

Με την επιφύλαξη των διατάξεων του σημείου 7.3 της παρούσας ΤΠΔ, το ωφέλιμο μήκος των κρηπιδωμάτων ελεύθερης πρόσβασης για τους επιβάτες πρέπει να ανέρχεται τουλάχιστον σε 400 m στις νέες προς κατασκευή γραμμές και στις αναβαθμισμένες γραμμές για μεγάλη ταχύτητα. Στις υπάρχουσες γραμμές μεγάλης ταχύτητας και στις αναβαθμισμένες γραμμές για αμαξοστοιχίες μεγάλης ταχύτητας, υπάγονται μόνον οι σταθμοί στους οποίους προβλέπεται, σε συνθήκες κανονικής λειτουργίας, στάση των διαλειτουργικών αμαξοστοιχιών. Όταν, στις γραμμές αυτές, η εφαρμογή των διατάξεων του κεφαλαίου 7 "Υλοποίηση" για την επιμήκυνση των υπαρχόντων κρηπιδωμάτων παρουσιάζει δυσχέρειες, ο διαχειριστής της υποδομής οφείλει να διαθέσει ορισμένα κρηπιδώματα για την παροχή εμπορικών υπηρεσιών ώστε οι εμπλεκόμενοι επιχειρηματίες να οργανώσουν αναλόγως τις υπηρεσίες τους.

4.1.6. Ύψος των κρηπιδωμάτων (παράμετρος 6)

Τα χαρακτηριστικά των κρηπιδωμάτων πρέπει να είναι συμβατά με τη σχεδίαση του σκαλοπατιού ανόδου του διαλειτουργικού τροχαίου υλικού.

Με την επιφύλαξη των διατάξεων του σημείου 7.3, δύο είναι τα επιτρεπόμενα ύψη κρηπιδώματος: 550 και 760 mm.

Οι τιμές αυτές είναι δυνατό να αναπροσαρμοστούν, με βάση τις προσδοκώμενες επιδόσεις των γραμμών, σύμφωνα με τις διατάξεις του σημείου 4.3.3 "Καθορισμένες επιδόσεις" (4.3.3.26: κρηπιδώματα επιβατών).

4.1.7. Οριακά χαρακτηριστικά σχετικά με τους εξωτερικούς θορύβους (παράμετρος 17)

Ο θόρυβος που προκαλείται από το διευρωπαϊκό σύστημα σιδηροδρόμου μεγάλης ταχύτητας πρέπει να παραμένει σε επιτρεπόμενα επίπεδα για τις τοποθεσίες πλησίον της υποδομής και να διατηρείται εντός των ορίων που είναι συμβατά με την παρουσία γειτνιαζόντων πληθυσμών και τις δραστηριότητες αυτών.

Η προκαταρκτική μελέτη περιβαλλοντικών επιπτώσεων που προβλέπεται από την οδηγία 85/337/ΕΟΚ του Συμβουλίου και υπενθυμίζεται στο κατωτέρω σημείο 4.2.3.1.1 πρέπει να αποδεικνύει ότι τα επίπεδα θορύβου που γίνονται αντιληπτά από τους κατοίκους των περιοχών κατά μήκος νέων ή αναβαθμισμένων υποδομών (επίπεδα θορύβου παραγόμενα από τους διαλειτουργικούς συρμούς ή συνολικά επίπεδα θορύβου που αντιστοιχούν στο σύνολο της κυκλοφορίας, ανάλογα με το ισχύον κριτήριο) δεν υπερβαίνουν τα επίπεδα που ορίζονται από την ισχύουσα νομοθεσία σε εθνικό επίπεδο, λαμβάνοντας υπόψη τα χαρακτηριστικά εκπομπής των διαλειτουργικών συρμών όπως ορίζονται στην ΤΠΔ τροχαίου υλικού.

4.1.8. Οριακά χαρακτηριστικά σχετικά με τις εξωτερικές δονήσεις (παράμετρος 18)

Η εκμετάλλευση του διευρωπαϊκού συστήματος μεγάλης ταχύτητας δεν πρέπει να συνεπάγεται μη επιτρεπόμενα επίπεδα δονήσεων στο έδαφος για τις δραστηριότητες και τις τοποθεσίες πλησίον της υποδομής υπό κανονικές συνθήκες συντήρησης.

Η προκαταρκτική μελέτη περιβαλλοντικών επιπτώσεων που προβλέπεται από την οδηγία 85/337/ΕΟΚ του Συμβουλίου και υπενθυμίζεται στο κατωτέρω σημείο 4.2.3.1.1 πρέπει να αποδεικνύει ότι τα αναμενόμενα επίπεδα δονήσεων κατά μήκος των νέων ή αναβαθμισμένων υποδομών κατά τη διέλευση διαλειτουργικών συρμών δεν υπερβαίνουν τα επίπεδα που ορίζονται από την ισχύουσα νομοθεσία σε εθνικό επίπεδο, λαμβάνοντας υπόψη τα χαρακτηριστικά των διαλειτουργικών συρμών όπως ορίζονται στην ΤΠΔ τροχαίου υλικού.

4.1.9. Χαρακτηριστικά σχετικά με την πρόσβαση ατόμων με ειδικές ανάγκες (παράμετρος 22)

Με δεδομένο ότι η ΤΠΔ υποδομής ορίζει δύο ύψη κρηπιδώματος (550 mm και 760 mm), δεν είναι δυνατό να διασφαλιστεί ομοιόμορφο επίπεδο πρόσβασης στο τρένο από το κρηπίδωμα στο σύνολο του δικτύου. Είναι συνεπώς απαραίτητη η επιστράτευση τεχνικών ή επιχειρησιακών λύσεων ώστε να λυθεί το πρόβλημα της πρόσβασης των επιβατών με ειδικές ανάγκες. Ποικίλες είναι οι λύσεις που θα μπορούσαν να υιοθετηθούν στο διευρωπαϊκό δίκτυο μεγάλης ταχύτητας, μεταξύ άλλων:

- Λύσεις σε επίπεδο τροχαίου υλικού:

- Κεκλιμένο επίπεδο πρόσβασης ενσωματωμένο στο τροχαίο υλικό

- Ανελκυστήρας ενσωματωμένος στο τροχαίο υλικό

- Λύσεις σε επίπεδο υποδομής:

- Ανελκυστήρας κρηπιδώματος

- Μερικώς υπερυψωμένο κρηπίδωμα

- Λύσεις σε επίπεδο εκμετάλλευσης:

- Κινητό κεκλιμένο επίπεδο το οποίο θα χειρίζεται το προσωπικό εκμετάλλευσης.

- Κινητός ανελκυστήρας τον οποίο θα χειρίζεται το προσωπικό εκμετάλλευσης.

Στις νέες προς κατασκευή γραμμές μεγάλης ταχύτητας, πρέπει να έχουν ληφθεί τα αναγκαία μέτρα για την άνετη πρόσβαση στα κρηπιδώματα και στα τρένα των ατόμων με ειδικές ανάγκες, και στο μέτρο που αυτό είναι ευλόγως εφικτό, χωρίς ιδιαίτερη βοήθεια.

Στις αναβαθμισμένες γραμμές και στις γραμμές σύνδεσης, όταν οι υπάρχοντες σταθμοί δεν διαθέτουν πάντα τα απαιτούμενα μέσα που επιτρέπουν εύκολη πρόσβαση στα κρηπιδώματα, θα ζητείται η συνδρομή του προσωπικού εκμετάλλευσης του σταθμού. (Βλέπε επίσης 4.3.3.26 κρηπιδώματα επιβατών).

4.1.10. Μέγιστη μεταβολή πίεσης εντός των σηράγγων (παράμετρος 23)

Οι σήραγγες πρέπει να είναι σχεδιασμένες κατά τρόπο ώστε η μέγιστη διακύμανση της πίεσης (διαφορά μεταξύ των ακραίων ανώτατων τιμών υπερπίεσης και υποπίεσης) κατά μήκος μιας διαλειτουργικής αμαξοστοιχίας να μην υπερβαίνει τα 10000 Pascal κατά τη διέλευση από τη σήραγγα με τη μέγιστη επιτρεπόμενη ταχύτητα στο έργο. Ο όρος αυτός πρέπει να ισχύει επίσης για την ενδεχόμενη περίπτωση που αμαξοστοιχίες κάθε είδους (αμαξοστοιχίες μεγάλης ταχύτητας, αμαξοστοιχίες υπηρεσίας και άλλες αμαξοστοιχίες) που επιτρέπεται να κυκλοφορούν στη σήραγγα διέρχονται από αυτήν.

Οι προδιαγραφές που ισχύουν για την ανοιχτή διατομή αεραγωγού της σήραγγας περιλαμβάνονται στο σημείο 4.3 "Καθορισμένες επιδόσεις" για το στοιχείο "σήραγγες και καλυμμένες τάφροι" (4.3.3.6).

4.1.11. Μέγιστες κλίσεις κατωφέρειας και ανωφέρειες (παράμετρος 24)

Με την επιφύλαξη των διατάξεων του κεφαλαίου 7.3, οι κλίσεις κατωφέρειας και οι ανωφέρειες των νέων γραμμών μεγάλης ταχύτητας δεν πρέπει να υπερβαίνουν τα 35 mm/m.

Οι όροι εφαρμογής της παραμέτρου αυτής στις νέες προς κατασκευή γραμμές μεγάλης ταχύτητας, στις αναβαθμισμένες γραμμές και στις γραμμές σύνδεσης παρατίθενται στο σημείο 4.3 "Καθορισμένες επιδόσεις" (4.3.3.4).

4.1.12. Ελάχιστη απόσταση μεταξύ των αξόνων των γραμμών (παράμετρος 25)

Στις νέες γραμμές μεγάλης ταχύτητας, η ελάχιστη απόσταση μεταξύ των αξόνων των γραμμών πρέπει να είναι τουλάχιστον 4,5 m.

Μπορούν να καθοριστούν διαφορετικές τιμές της απόστασης μεταξύ των αξόνων των γραμμών για τις νέες προς κατασκευή γραμμές και τις συνδέσεις τους, καθώς και για τις υπάρχουσες αναβαθμισμένες γραμμές, ανάλογα με τις επιδόσεις τους. Οι προβλέψεις αυτές παρατίθενται στο σημείο 4.3.3 "Καθορισμένες επιδόσεις" (4.3.3.2).

4.2. ΔΙΑΣΥΝΔΕΣΕΙΣ ΤΟΥ ΥΠΟΣΥΣΤΗΜΑΤΟΣ ΥΠΟΔΟΜΗΣ

4.2.1. Όσον αφορά στην τεχνική συμβατότητα, οι διασυνδέσεις του υποσυστήματος υποδομής με τα άλλα υποσυστήματα, ορισμένες εκ των οποίων προσδιορίζονται από τις θεμελιώδεις παραμέτρους που αναφέρθηκαν στην προηγούμενη παράγραφο, είναι:

Διασυνδέσεις με το υποσύστημα τροχαίου υλικού:

- περιτυπώματα και διαξόνια: η διασύνδεση αυτή περιλαμβάνει το σύνολο των περιτυπωμάτων και διαξονίων που είναι απαραίτητα για την κυκλοφορία των αμαξοστοιχιών: περιτύπωμα των τεχνικών έργων και των κρηπιδωμάτων, περιτύπωμα του τροχαίου υλικού και περιτύπωμα του παντογράφου και απόσταση μεταξύ των αξόνων των γραμμών·

- η μετάδοση των μηχανικών καταπονήσεων μεταξύ οχήματος και υποδομής, στις τρεις διαστάσεις - εγκάρσια, κατακόρυφη και διαμήκης - είτε με την επαφή τροχού-σιδηροτροχιάς είτε με συστήματα πέδησης επί της αμαξοστοιχίας τα οποία δεν απαιτούν πρόσφυση·

- η χάραξη της γραμμής, τα χαρακτηριστικά της οποίας καθορίζουν τις συνθήκες λειτουργίας των αναρτήσεων των οχημάτων·

- οι αμοιβαίες αεροδυναμικές καταπονήσεις μεταξύ μονίμων εμποδίων και οχημάτων, και μεταξύ των ίδιων των οχημάτων σε περίπτωση διασταύρωσης·

- οι επιδράσεις της πίεσης κατά τη διέλευση από σήραγγες και υπόγειους σταθμούς, και οι επιδράσεις της ταχύτητας του αέρα στους υπόγειους σταθμούς·

- η ευκολία πρόσβασης στις αμαξοστοιχίες, στους σταθμούς και σε ανοικτή γραμμή, σε περίπτωση έκτακτης εκκένωσης της αμαξοστοιχίας από τους επιβάτες·

- οι τυχόν συσκευές επιτήρησης των αμαξοστοιχιών που είναι εγκατεστημένες στο έδαφος.

Διασυνδέσεις με το υποσύστημα ενέργειας

- το περιτύπωμα των μόνιμων εμποδίων που ορίζεται για τους στύλους εναέριας γραμμής·

- το ηλεκτρικό περιτύπωμα των εναέριων γραμμών και του παντογράφου και η επίδρασή του στα μόνιμα εμπόδια·

- η μετάδοση των ρευμάτων έλξης μέσω της γραμμής.

Διασυνδέσεις με το υποσύστημα ελέγχου-χειρισμού και σήμανσης

- το περιτύπωμα μόνιμων εμποδίων τα οποία συνίστανται στα στοιχεία του υποσυστήματος που είναι εγκατεστημένα κατά μήκος της γραμμής ή επί των έργων·

- η μετάδοση των ρευμάτων σηματοδότησης μέσω της γραμμής.

Διασυνδέσεις με το υποσύστημα εκμετάλλευσης

- η ευκολία πρόσβασης στις αμαξοστοιχίες, στους σταθμούς και στις περιπτώσεις εκκένωσης σε ανοικτή γραμμή·

- η ακινητοποίηση των συσκευών γραμμής με σκοπό τη μανδάλωση της πορείας των αμαξοστοιχιών·

- η πρόβλεψη μέσων αποκατάστασης βλαβών και επανεντροχίασης.

Διασυνδέσεις με το υποσύστημα συντήρησης

- η χάραξη των βοηθητικών γραμμών για τη στάθμευση των αμαξοστοιχιών.

Διασυνδέσεις με το υποσύστημα περιβάλλοντος

- οι εκπομπές δονήσεων στο περιβάλλον πλησίον των γραμμών,

- οι εκπομπές θορύβου στο περιβάλλον πλησίον των γραμμών.

4.2.2. Οι διασυνδέσεις αυτές προσδιορίζονται από τα ακόλουθα στοιχεία, για τα οποία οι συνθήκες που πρέπει να ισχύουν για την επίτευξη των καθορισμένων επιδόσεων για κάθε κατηγορία γραμμής του διευρωπαϊκού συστήματος αμαξοστοιχιών μεγάλης ταχύτητας παρατίθενται στο σημείο 4.3.3 "Καθορισμένες επιδόσεις":

- το ελάχιστο περιτύπωμα τεχνικών έργων (4.3.3.1),

- η απόσταση μεταξύ των αξόνων των γραμμών (4.3.3.2),

- οι αεροδυναμικές επιδράσεις επί της υποδομής (4.3.3.3),

- οι μέγιστες ανωφέρειες και κλίσεις κατωφέρειας (4.3.3.4),

- η ελάχιστη ακτίνα καμπυλότητας των γραμμών αποθέσεως (4.3.3.5),

- εργασίες κάτω από την επιφάνεια του εδάφους όπως σήραγγες και κεκαλυμμένες τάφροι (4.3.3.6),

- η επίκλιση (4.3.3.7),

- η ανεπάρκεια επίκλισης (4.3.3.8),

- η ισοδύναμη κωνικότητα (4.3.3.9),

- το εύρος των γραμμών και οι ανοχές (4.3.3.10),

- η κλίση της σιδηροτροχιάς (4.3.3.11),

- η διατομή της κεφαλής της σιδηροτροχιάς (4.3.3.12),

- τα τεχνικά έργα, κάθετες δυνάμεις (4.3.3.13),

- τα τεχνικά έργα, δυνάμεις εγκάρσιες στο οριζόντιο επίπεδο (4.3.3.14),

- τα τεχνικά έργα, διαμήκεις δυνάμεις (4.3.3.15),

- η αντοχή της γραμμής και των συσκευών γραμμής στις κατακόρυφες καταπονήσεις (4.3.3.16),

- η αντοχή της γραμμής και των συσκευών γραμμής στις εγκάρσιες καταπονήσεις (4.3.3.17),

- η γεωμετρική ποιότητα της γραμμής (4.3.3.18),

- οι συσκευές γραμμής: διατομές μισού ζεύγους βελονών και διασταύρωσης (4.3.3.19),

- οι συσκευές γραμμής: λειτουργικές συνθήκες (4.3.3.20),

- αντοχή της γραμμής και των συσκευών γραμμής στις καταπονήσεις πέδησης και εκκίνησης (4.3.3.21),

- η ακαμψία της γραμμής (4.3.3.22),

- οι επιδράσεις των πλευρικών ανέμων (4.3.3.23),

- οι ανιχνευτές θερμών λιποκιβωτίων (4.3.3.24).

- η είσοδος ή παρείσφρηση στις εγκαταστάσεις των γραμμών (4.3.3.25),

- κρηπιδώματα επιβατών (4.3.3.26),

- υπόγειοι σταθμοί μεγάλης ταχύτητας (4.3.3.27),

- χαρακτηριστικά ηλεκτρικής μετάδοσης της επιδομής (4.3.3.28).

4.2.3. Κανονιστικές και λειτουργικές συνθήκες

Προκειμένου να διασφαλιστεί η συνοχή του διευρωπαϊκού σιδηροδρομικού συστήματος, οι διασυνδέσεις αυτές υπόκεινται στις ακόλουθες κανονιστικές και λειτουργικές συνθήκες:

4.2.3.1. Κανονιστικές συνθήκες

4.2.3.1.1. Προστασία του περιβάλλοντος

Οι κοινοτικές απαιτήσεις που αφορούν στην προστασία του περιβάλλοντος περιέχονται σε νομοθετικά και κανονιστικά κείμενα που έχουν θεσπιστεί από τα κράτη μέλη σε εφαρμογή των εν λόγω διατάξεων, και πρέπει να τηρούνται κατά το σχεδιασμό των γραμμών που κατασκευάζονται ειδικά για μεγάλες ταχύτητες στην επικράτεια κάθε κράτους.

Μελέτη περιβαλλοντικών επιπτώσεων:

Σε εφαρμογή της οδηγίας 85/337/ΕΟΚ του Συμβουλίου σχετικά με τις επιπτώσεις ορισμένων έργων στο περιβάλλον, του σχεδιασμού γραμμών ειδικά κατασκευασμένων για μεγάλη ταχύτητα ή τυχόν έργων αναβάθμισης γραμμών για μεγάλη ταχύτητα, πρέπει να προηγηθεί μελέτη των επιπτώσεων των έργων αυτών στο περιβάλλον, σύμφωνα με τις διατάξεις της εθνικής νομοθεσίας του εκάστοτε κράτους σε εφαρμογή των κοινοτικών διατάξεων.

Η εν λόγω μελέτη επιπτώσεων πρέπει να περιλαμβάνει:

- τα μέτρα που λαμβάνονται με στόχο τη συμμόρφωση με τις προδιαγραφές της παρούσας ΤΠΔ όσον αφορά στην παράμετρο "οριακά χαρακτηριστικά σχετικά με τις εξωτερικές δονήσεις", τα οποία παρατίθενται στο σημείο 4.10.7. Τα επίπεδα θορύβου που γίνονται αντιληπτά από τους περίοικους κατά μήκος των νέων ή αναβαθμισμένων υποδομών (επίπεδα θορύβου παραγόμενα από τους διαλειτουργικούς συρμούς ή συνολικά επίπεδα θορύβου που αντιστοιχούν στο σύνολο της κυκλοφορίας, ανάλογα με το ισχύον κριτήριο) υπολογίζονται λαμβάνοντας υπόψη, για τους διαλειτουργικούς συρμούς, το μέγιστο επίπεδο εκπομπής όπως ορίζεται στο σημείο 4.1.8 της ΤΠΔ τροχαίου υλικού, και, αν συντρέχει λόγος, την κυκλοφορία που αναμένεται για όλους τους τύπους αμαξοστοιχιών στη γραμμή·

- τα μέτρα που λαμβάνονται με στόχο τη συμμόρφωση με τις προδιαγραφές της παρούσας ΤΠΔ όσον αφορά στην παράμετρο "οριακά χαρακτηριστικά σχετικά με τις εξωτερικές δονήσεις", τα οποία παρατίθενται στο σημείο 4.1.8, για την κυκλοφορία των διαλειτουργικών συρμών.

4.2.3.1.2. Πυροπροστασία

Οι κατασκευαστικές διατάξεις των υπόγειων σταθμών μεγάλης ταχύτητας πρέπει να πληρούν τις προϋποθέσεις της οδηγίας 89/106/ΕΟΚ, της 21ης Δεκεμβρίου 1988, και του σχετικού ερμηνευτικού εγγράφου όσον αφορά στη βασική απαίτηση ασφάλειας υπ' αριθ. 2, "Ασφάλεια σε περίπτωση πυρκαγιάς". Η απαίτηση αυτή αφορά τις διατάξεις που ισχύουν για τα κτίρια και τα κρηπιδώματα που χρησιμοποιούνται από τους επιβάτες, ιδίως τις διατάξεις που σχετίζονται με τις εγκαταστάσεις φωτισμού ασφαλείας και σήμανσης των εξόδων κινδύνου. Η εφαρμογή των διατάξεων αυτών πρέπει να λαμβάνει υπόψη το θερμικό φορτίο που αντιστοιχεί στις αμαξοστοιχίες μεγάλης ταχύτητας που ενδεχομένως σταθμεύουν εντός του σταθμού.

Τα προϊόντα που χρησιμοποιούνται στην κατασκευή των υπόγειων σταθμών μεγάλης ταχύτητας πρέπει να ανταποκρίνονται στις υπάρχουσες τεχνικές προδιαγραφές και ευρωπαϊκά πρότυπα, με στόχο την προστασία από την φωτιά, σύμφωνα με το άρθρο 4 της προαναφερθείσας οδηγίας 89/106/ΕΟΚ ή, ελλείψει σχετικής πρόβλεψης, σύμφωνα με τους εθνικούς κανονισμούς που αντιστοιχούν στις απαιτήσεις αυτές όπως ορίζονται στην παρούσα ΤΠΔ.

4.2.3.1.3. Σήραγγες μεγάλου μήκους

Πρέπει να προβλέπεται η θέσπιση κατάλληλων διατάξεων ώστε να λαμβάνονται υπόψη οι ιδιαίτερες συνθήκες ασφαλείας που απαιτούνται στην περίπτωση σηράγγων πολύ μεγάλου μήκους. Ελλείψει σχετικών κοινοτικών διατάξεων, εφαρμοστέα είναι η νομοθεσία που έχει θεσπιστεί από το κράτος μέλος στην επικράτεια του οποίου κατασκευάζεται το εκάστοτε έργο υποδομής, ή με συμφωνία μεταξύ των ενδιαφερομένων κρατών μελών στην περίπτωση των διεθνών έργων. Εάν δεν έχουν θεσπιστεί ακόμη εθνικοί κανόνες, ο αναθέτων φορέας ή ο διαχειριστής της υποδομής υποβάλλουν κανονιστικές προτάσεις στην αρμόδια αρχή του κράτους μέλους, έτσι ώστε να υπάρχει δυνατότητα ελέγχου των μέτρων που λαμβάνονται.

Οι διατάξεις που προτείνει ο αναθέτων φορέας πρέπει να καθιστούν δυνατή την κυκλοφορία των διαλειτουργικών συρμών όπως προσδιορίζονται στα σημεία 4.3.11, 4.3.13 και 4.3.14 της ΤΠΔ τροχαίου υλικού. Τα χαρακτηριστικά του τροχαίου υλικού που ορίζονται κατ' αυτό τον τρόπο βασίζονται στις ακόλουθες επιδόσεις:

- δυνατότητα διατήρησης μιας ταχύτητας 80 km/h για διάστημα τουλάχιστον 15 λεπτών σε περίπτωση πυρκαγιάς επί της αμαξοστοιχίας,

- παρουσία ανιχνευτών θερμοκρασίας σε συγκεκριμένες ζώνες της αμαξοστοιχίας,

- σήμα συναγερμού στη διάθεση των επιβατών, με το οποίο δεν προκαλείται στάση της αμαξοστοιχίας,

- αντοχή των υλικών στη φωτιά (πιθανές πηγές ανάφλεξης, καύσιμο φορτίο και ιδιότητες σχετικές με την εκπομπή αναθυμιάσεων),

- λήψη μέτρων με στόχο την αποφυγή μετάδοσης των αναθυμιάσεων (διακοπή λειτουργίας του κλιματισμού) και την προστασία των επιβατών,

- σύστημα επικοινωνίας επί της αμαξοστοιχίας που συνδέει το προσωπικό της αμαξοστοιχίας και τους επιβάτες.

Τα χαρακτηριστικά αυτά συνιστούν τη βάση για τον καθορισμό των μέτρων που πρέπει να ληφθούν εντός της σήραγγας, σε συνάρτηση με τα χαρακτηριστικά της τελευταίας (μήκος, τύπος σήραγγας: απλή ή διπλή γραμμή, εγκάρσια διατομή, κ.λπ.), σύμφωνα με τους εθνικούς κανονισμούς έτσι ώστε να διασφαλίζεται ένα επαρκές επίπεδο ασφάλειας για τον διαλειτουργικό εξοπλισμό στην προβλεπόμενη ταχύτητα κυκλοφορίας.

Επιπλέον, αν κάποιες ειδικές ζώνες της σήραγγας διαθέτουν κρηπιδώματα που προορίζονται για την εύκολη εκκένωση των επιβατών, είτε σε προστατευόμενους χώρους έκτακτης ανάγκης είτε προς τις πλευρικές διόδους όπως ορίζονται από τους ισχύοντες εθνικούς κανονισμούς, το ύψος των κρηπιδωμάτων αυτών πρέπει να κυμαίνεται μεταξύ 550 και 760 mm σε σχέση με τη σιδηροτροχιά, ώστε να διασφαλίζεται η συμβατότητα με το τροχαίο υλικό. Οι ειδικές αυτές ζώνες πρέπει να αναφέρονται στο "μητρώο υποδομών" για τη συγκεκριμένη γραμμή.

4.2.3.2. Λειτουργικές συνθήκες

4.2.3.2.1. Θέση σε λειτουργία

Το θέμα αυτό αναπτύσσεται στο κεφάλαιο 6.

4.2.3.2.2. Πρόγραμμα συντήρησης

Ο διαχειριστής υποδομής ή ο εντολοδόχος του οφείλει να καταρτίσει πρόγραμμα συντήρησης προκειμένου να διασφαλιστεί η διατήρηση των καθορισμένων χαρακτηριστικών των διασυνδέσεων του υποσυστήματος υποδομής εντός των καθορισμένων ορίων για τις διασυνδέσεις αυτές.

Το πρόγραμμα αυτό πρέπει να περιλαμβάνει τουλάχιστον τα εξής στοιχεία:

- ένα σύνολο οριακών τιμών ασφαλείας (οριακές τιμές που συνεπάγονται την εφαρμογή ενός ορίου ταχύτητας των αμαξοστοιχιών) για τις ακόλουθες παραμέτρους γεωμετρικής ποιότητας της γραμμής: διαμήκης χωροστάθμηση, εγκάρσια χωροστάθμηση, οριζοντιογραφική διόρθωση και εύρος, που καθορίζονται για τα συστήματα γεωμετρικών μετρήσεων που χρησιμοποιούνται από τον διαχειριστή της υποδομής ή τον εντολοδόχο του.

Οι τιμές αυτές πρέπει να είναι το πολύ ίσες με εκείνες που ορίζονται από τα ακόλουθα πρότυπα ή κανόνες:

- για τη διαμήκη χωροστάθμηση, την οριζοντιογραφική διόρθωση και τη στρεβλότητα της γραμμής: οι τιμές που υποδεικνύονται στην παράγραφο "γεωμετρική ποιότητα της γραμμής" στο σημείο 4.3.3 (4.3.3.18)·

- για το μέσο εύρος στα 100 m, οι τιμές που υποδεικνύονται στην παράγραφο "εύρος της γραμμής" (4.3.3.10) στο σημείο 4.3.3 για τις γραμμές διαφορετικών επιδόσεων,

- καθορισμό της περιοδικότητας των ελέγχων, μαζί με τα διαστήματα ανοχής, αυτών των γεωμετρικών προτύπων και των μέσων που χρησιμοποιούνται για τον έλεγχό τους, με υπόδειξη, όσον αφορά στα τελευταία, των κανόνων ισοδυναμίας με τις τιμές που αναφέρονται στο σημείο 4.3.3,

- τα μέτρα που λαμβάνονται (μείωση ταχύτητας, προθεσμίες επισκευής) σε περίπτωση υπέρβασης των καθορισμένων τιμών,

- τους κανόνες που σχετίζονται με τις αποστάσεις ασφαλείας των συσκεών γραμμής, σύμφωνα με τις διατάξεις της παραγράφου "συσκευές γραμμής" του σημείου 4.3.3 (4.3.3.20),

- καθορισμό της περιοδικότητας επιθεώρησης των σιδηροτροχιών, και των χρησιμοποιούμενων μέσων ελέγχου,

- καθορισμό της περιοδικότητας επιθεώρησης της γραμμής (συστήματα συνδέσμων και στρωτήρες).

4.2.3.2.3. Εξαιρέσεις σε περιπτώσεις εκτέλεσης εργασιών

Οι προδιαγραφές του υποσυστήματος υποδομής και των στοιχείων διαλειτουργικότητάς του που ορίζονται στα κεφάλαια 4 και 5 της παρούσας ΤΠΔ ισχύουν για τις γραμμές σε κατάσταση κανονικής λειτουργίας, ή σε περιπτώσεις απρόβλεπτων δυσλειτουργιών που συνδέονται με την εφαρμογή του προγράμματος συντήρησης.

Σε ορισμένες περιπτώσεις έργων, προγραμματισμένων εκ των προτέρων, μπορεί να κριθεί απαραίτητη η προσωρινή παρέκκλιση από τις διατάξεις αυτές, προκειμένου να διευκολυνθεί η εκτέλεση των τροποποιήσεων του υποσυστήματος υποδομής.

Οι προσωρινές αυτές εξαιρέσεις από τους κανονισμούς της ΤΠΔ πρέπει να προσδιορίζονται από τον διαχειριστή της υποδομής της συγκεκριμένης γραμμής, ο οποίος πρέπει να μεριμνά ώστε να μη δημιουργούνται κίνδυνοι για την ασφάλεια της κυκλοφορίας, εφαρμόζοντας τις ακόλουθες γενικές διατάξεις:

- οι εξαιρέσεις πρέπει να είναι προσωρινές και χρονικά προγραμματισμένες,

- οι σιδηροδρομικές εταιρίες που εκμεταλλεύονται υπηρεσίες στη συγκεκριμένη γραμμή πρέπει να ενημερώνονται για τις προσωρινές αυτές εξαιρέσεις, τη γεωγραφική θέση, το χαρακτήρα και την ιδιαίτερη σηματοδότησή τους, μέσω ειδοποίησης η οποία θα υποδεικνύει ενδεχομένως τον χρησιμοποιούμενο τύπο ειδικής σηματοδότησης. Υπόδειγμα της εν λόγω ειδοποίησης θα επισυνάπτεται στο "μητρώο υποδομών" της συγκεκριμένης γραμμής,

- κάθε εξαίρεση πρέπει να συνοδεύεται από συμπληρωματικά μέτρα ασφαλείας, προκειμένου να διατηρείται το απαιτούμενο επίπεδο ασφάλειας στο δίκτυο. Στα εν λόγω συμπληρωματικά μέτρα μπορεί ειδικότερα να περιλαμβάνονται:

- μέτρα ειδικής επίβλεψης των εν λόγω εργασιών,

- μέτρα προσωρινής μείωσης της ταχύτητας στη συγκεκριμένη ζώνη, η τιμή της οποίας δεν πρέπει να υπερβαίνει την ταχύτητα που αναγνωρίζεται ως ενδεδειγμένη στις συνθήκες που έχουν διαμορφωθεί.

4.2.3.2.4. Πλευρικός χώρος για τους επιβάτες σε περίπτωση εκκένωσης συρμών εκτός σταθμού

Στις νέες προς κατασκευή γραμμές μεγάλης ταχύτητας, πρέπει να διαρρυθμίζεται ένας κατάλληλος χώρος κατά μήκος κάθε γραμμής από την οποία διέρχονται αμαξοστοιχίες μεγάλης ταχύτητας. Αυτός ο πλευρικός χώρος πρέπει να επιτρέπει την έξοδο των επιβατών του συρμού από την πλευρά που βρίσκεται αντίθετα από τις παρακείμενες γραμμές εάν οι τελευταίες παραμένουν σε λειτουργία κατά την εκκένωση του συρμού. Στα τεχνικά έργα υποστήριξης των γραμμών, περιλαμβάνεται, στην πλευρά που βρίσκεται αντίθετα από τη γραμμή, ένα προστατευτικό στηθαίο που επιτρέπει την καθ' όλα ασφαλή αποβίβαση των επιβατών.

Στις υπάρχουσες αναβαθμισμένες γραμμές για μεγάλη ταχύτητα, ο πλευρικός αυτός χώρος πρέπει να αναβαθμίζεται σε όλες τις περιπτώσεις όπου αυτό είναι ευλόγως εφικτό. Όταν δεν μπορεί να διατεθεί επαρκής χώρος, αυτή η προσωρινή απουσία δυνατότητας μετακίνησης πρέπει να είναι επί τόπου εμφανής με συγκεκριμένο τρόπο στην αρχή και στο τέλος της συγκεκριμένης ζώνης, και οι φορείς εκμετάλλευσης πρέπει να είναι ενημερωμένοι για την ιδιαίτερη αυτή κατάσταση που πρέπει να αναφέρεται στο "μητρώο υποδομών" για τη συγκεκριμένη γραμμή.

Οι διατάξεις που αφορούν συγκεκριμένα τις σήραγγες μεγάλης ταχύτητας παρατίθενται στο σημείο 4.2.3.1.3.

4.2.3.2.5. Ειδοποιήσεις που απευθύνονται στις σιδηροδρομικές επιχειρήσεις· μέσα επανεντροχίασης σε περίπτωση εκτροχιασμού

Ο διαχειριστής υποδομής ενημερώνει τις ενδιαφερόμενες σιδηροδρομικές επιχειρήσεις για τις διαδικασίες βάσει των οποίων μπορεί να τις ενημερώνει για τους προσωρινούς περιορισμούς των επιδόσεων της υποδομής που μπορεί να προκύψουν από απρόβλεπτα υπό κανονικές συνθήκες συμβάντα και να επηρεάσουν τη λειτουργία της.

Ο διαχειριστής υποδομής ενημερώνει επίσης τις σιδηροδρομικές επιχειρήσεις που σχεδιάζουν να εκμεταλλευθούν μια γραμμή του διευρωπαϊκού σιδηροδρομικού δικτύου σχετικά με τα μέσα επανεντροχίασης και αποκατάστασης βλαβών που είναι στη διάθεσή τους, τις θέσεις των κέντρων που διαχειρίζονται τα σχετικά μέσα των συγκεκριμένων γραμμών και τις διαδικασίες που πρέπει να ακολουθούνται προκειμένου να τεθούν σε λειτουργία. Οι σιδηροδρομικές επιχειρήσεις ενημερώνουν το διαχειριστή της υποδομής για τις ιδιαιτερότητες των αμαξοστοιχιών τους όσον αφορά στην επανεντροχίαση. Ο διαχειριστής της υποδομής πρέπει να διασφαλίσει ότι το προσωπικό που είναι επιφορτισμένο με τις εργασίες αυτές είναι κατάλληλα ενημερωμένο σχετικά με τις ιδιαιτερότητες του διαλειτουργικού υλικού που ενδέχεται να αντιμετωπίσει κάθε κέντρο επανεντροχίασης με βάση τις διαλειτουργικές γραμμές που καλύπτει.

4.2.3.2.6. Μητρώο υποδομών

Για κάθε τμήμα γραμμής του διευρωπαϊκού σιδηροδρομικού συστήματος μεγάλης ταχύτητας, συντάσσεται ένα ενιαίο έγγραφο, το λεγόμενο "μητρώο υποδομών" από τον αναθέτοντα φορέα ή τον εντολοδόχο της, ή από το διαχειριστή υποδομής. Το έγγραφο αυτό ομαδοποιεί τα χαρακτηριστικά των συγκεκριμένων γραμμών για το σύνολο των υποσυστημάτων που περιλαμβάνουν μόνιμο εξοπλισμό.

Το έγγραφο αυτό παρέχει τη δυνατότητα:

- στο κράτος μέλος που είναι επιφορτισμένο με την έγκριση της θέσης σε λειτουργία του υποσυστήματος να έχει στη διάθεσή του ένα έγγραφο το οποίο περιγράφει, για κάθε γραμμή του διευρωπαϊκού σιδηροδρομικού συστήματος μεγάλης ταχύτητας, τις κύριες παραμέτρους που διέπουν την εκμετάλλευσή της,

- στο διαχειριστή υποδομής, να διαθέτει ένα συγκεφαλαιωτικό περιγραφικό έγγραφο για κάθε γραμμή ώστε να μπορεί να παρακολουθεί τις μεταγενέστερες εξελίξεις στην υλοποίηση της ΤΠΔ,

- στις σιδηροδρομικές επιχειρήσεις που εκμεταλλεύονται ή επιθυμούν να εκμεταλλευθούν υπηρεσίες επί της γραμμής, να είναι ενημερωμένες για τις ιδιαιτερότητες της τελευταίας και για τις παραμέτρους ή προδιαγραφές διαλειτουργικότητας που συνεπάγεται μια συγκεκριμένη επιλογή του διαχειριστή υποδομής.

Για το υποσύστημα υποδομής, το έγγραφο αυτό περιλαμβάνει, για κάθε ομοιογενές τμήμα γραμμής και για κάθε συγκεκριμένη συσκευή, τις γενικές ή ειδικές προδιαγραφές που τηρήθηκαν, η γνώση των οποίων είναι αναγκαία για την εκμετάλλευση της γραμμής. Κατάλογός τους περιλαμβάνεται στο παράρτημα Ε.

Το έγγραφο αυτό περιλαμβάνει επίσης δήλωση ελέγχου EK του υποσυστήματος υποδομής ως μέρος του τεχνικού φακέλου που προβλέπεται στο παράρτημα V της οδηγίας 96/48/ΕΚ για τη χορήγηση άδειας θέσης σε λειτουργία του υποσυστήματος από το κράτος μέλος.

4.3. ΚΑΘΟΡΙΣΜΕΝΕΣ ΕΠΙΔΟΣΕΙΣ

Οι όροι που οφείλουν να πληρούν τα στοιχεία που χαρακτηρίζουν τις διασυνδέσεις του υποσυστήματος υποδομής πρέπει να ανταποκρίνονται στις συναφείς καθορισμένες επιδόσεις για κάθε μία από τις ακόλουθες κατηγορίες γραμμών:

- γραμμές ειδικά κατασκευασμένες για μεγάλη ταχύτητα,

- γραμμές ειδικά αναβαθμισμένες για μεγάλη ταχύτητα,

- γραμμές με ειδικά χαρακτηριστικά, ειδικά αναβαθμισμένες για μεγάλη ταχύτητα.

Στην περίπτωση του υποσυστήματος υποδομής, οι επιδόσεις αυτές περιγράφονται στις παραγράφους που ακολουθούν, συνοδευόμενες από τις ιδιαίτερες συνθήκες που μπορεί να επιτρέπονται σε κάθε περίπτωση για τις εν λόγω παραμέτρους και διασυνδέσεις.

Το σύνολο των επιδόσεων και προδιαγραφών της παρούσας ΤΠΔ αφορά γραμμές που κατασκευάζονται σύμφωνα με το τυποποιημένο ευρωπαϊκό εύρος των σιδηροτροχιών, το οποίο ορίζεται στο σημείο 4.1.3 για τις διαλειτουργικές γραμμές. Οι γραμμές με εύρος σιδηροτροχιών που διαφέρει από το πρότυπο αυτό περιλαμβάνονται στο σημείο 7.3 ως ειδικές περιπτώσεις.

Οι επιδόσεις αυτές αφορούν το υποσύστημα σε κατάσταση κανονικής λειτουργίας, καθώς και καταστάσεις που προκύπτουν από την εκτέλεση των εργασιών συντήρησης. Οι ενδεχόμενες επιπτώσεις από την εκτέλεση εργασιών τροποποίησης της υποδομής, ή βαριάς συντήρησης, που μπορεί να απαιτήσουν προσωρινές εξαιρέσεις στο επίπεδο των επιδόσεων του υποσυστήματος, εξετάζονται στο σημείο 4.2.3.2.3.

Οι καθορισμένες επιδόσεις για τις γραμμές που συνιστούν ειδικές περιπτώσεις ορίζονται στο σημείο 7.3.

4.3.1. Γραμμές ειδικά κατασκευασμένες για μεγάλη ταχύτητα

Με στόχο την καλύτερη εκμετάλλευση των διαλειτουργικών συρμών, οι γραμμές του διευρωπαϊκού σιδηροδρομικού συστήματος που είναι ειδικά κατασκευασμένες για μεγάλη ταχύτητα σχεδιάζονται έτσι ώστε να καθιστούν δυνατή την κυκλοφορία αμαξοστοιχιών μήκους 400 m και μέγιστου βάρους 1000 τόνων σε ταχύτητες ίσες ή μεγαλύτερες των 250 km/h, οι οποίες μπορούν να ενταχθούν στο περιτύπωμα υποδομής που ορίστηκε στο σημείο 4.1.1 ανωτέρω. Οι παράμετροι και τα στοιχεία του υποσυστήματος που ορίζονται στα σημεία 4.1 και 4.3.3, με την επιφύλαξη της εφαρμογής των όρων του παρόντος εδαφίου, παρέχουν δυνατότητα κατασκευής υποδομών που επιτρέπουν ταχύτητες έως και 300 km/h.

Με δεδομένο ότι η ταχύτητα των διαλειτουργικών συρμών μπορεί, σύμφωνα με το παράρτημα Ι της οδηγίας 96/48/ΕΚ, να υπερβαίνει τα 300 km/h, οι αναγκαίες συνθήκες για το συγκεκριμένο επίπεδο επιδόσεων μπορούν να επιτευχθούν στο στάδιο του σχεδιασμού για τις συναφείς με αυτές παραμέτρους και διασυνδέσεις, όταν οι τελευταίες προϋποθέτουν προσαρμογές που αφορούν την ταχύτητα κυκλοφορίας.

Οι επιδόσεις των αμαξοστοιχιών μεγάλης ταχύτητας μπορούν επίσης να βελτιωθούν με τη χρήση ειδικών συστημάτων, όπως η ταλάντωση των κιβωτίων. Ειδικοί όροι είναι δυνατό να προβλεφθούν για την κυκλοφορία των αμαξοστοιχιών που διαθέτουν τον εξοπλισμό αυτό, υπό την προϋπόθεση ότι δεν αυτό δεν συνεπάγεται περιορισμούς της κυκλοφορίας των αμαξοστοιχιών μεγάλης ταχύτητας που δεν είναι ανάλογα εξοπλισμένες.

Διαφορετικές απαιτήσεις από αυτές που περιγράφηκαν ανωτέρω για τις βασικές επιδόσεις, οι οποίες προσδιορίζονται διεξοδικά στις παραγράφους που ακολουθούν για κάθε παράμετρο ή στοιχείο του συγκεκριμένου υποσυστήματος, είναι δυνατό να προβλεφθούν στις ακόλουθες περιπτώσεις:

- Αν σε ορισμένα τμήματα γραμμών μεγάλης ταχύτητας, η επιδιωκόμενη μέγιστη ταχύτητα για τους διαλειτουργικούς συρμούς δεν μπορεί να υλοποιηθεί για τεχνικούς λόγους, προβλέπονται μειωμένες επιδόσεις όσον αφορά στη μέγιστη ταχύτητα της γραμμής.

- Εάν, ύστερα από την έγκριση ειδικών κατασκευαστικών χαρακτηριστικών του υποσυστήματος για την επίτευξη όμοιων επιδόσεων, είναι δυνατό να προβλεφθούν ειδικές συνθήκες για ορισμένες παραμέτρους ή διασυνδέσεις.

- Εάν, για να καταστεί δυνατή η κυκλοφορία αμαξοστοιχιών μεγάλης ταχύτητας με αυξημένες επιδόσεις, επί παραδείγματι για ταχύτητες άνω των 300 km/h, είναι αναγκαίο να θεσπιστούν ειδικοί κανόνες όσον αφορά σε ορισμένες παραμέτρους ή διασυνδέσεις, η θέσπιση των κανόνων αυτών εξαρτάται, στην περίπτωση αυτή, από την τήρηση των προϋποθέσεων που ισχύουν για τις άλλες αμαξοστοιχίες μεγάλης ταχύτητας όπως ορίζονται στα σημεία 4.1 και 4.3.3.

Η εφαρμογή των διαφορετικών αυτών συνθηκών για την επίτευξη των βασικών επιδόσεων του δικτύου πρέπει να διενεργείται, για κάθε συναφή παράμετρο η διασύνδεση, με ομοιόμορφο τρόπο για κάθε τμήμα γραμμής μεγάλης ταχύτητας προς κατασκευή ή υπό σχεδιασμό. Επιπλέον, η εφαρμογή των διατάξεων αυτών πρέπει να καταχωρείται στο "μητρώο υποδομών" που ομαδοποιεί τα χαρακτηριστικά του συνόλου των γραμμών του διευρωπαϊκού σιδηροδρομικού συστήματος μεγάλης ταχύτητας.

Οι ειδικοί αυτοί όροι περιγράφονται στο σημείο 4.3.3 για τις συναφείς παραμέτρους και διασυνδέσεις.

4.3.2. Γραμμές ειδικά αναβαθμισμένες για μεγάλη ταχύτητα

Οι γραμμές του διευρωπαϊκού σιδηροδρομικού συστήματος που είναι ειδικά αναβαθμισμένες για μεγάλη ταχύτητα σχεδιάζονται έτσι ώστε να καθιστούν δυνατή την κυκλοφορία διαλειτουργικών αμαξοστοιχιών μήκους 400 m και μέγιστου βάρους 1000 τόνων σε ταχύτητες ίσες ή μεγαλύτερες των 250 km/h. Στις γραμμές αυτές, οι επιδόσεις των διαλειτουργικών συρμών που είναι ειδικά σχεδιασμένοι για μεγάλη ταχύτητα δεν μπορούν να αξιοποιηθούν πλήρως.

Οι καθορισμένες παράμετροι και τα στοιχεία των διασυνδέσεων για την επίτευξη των βασικών επιδόσεων που προαναφέρθηκαν καθιστούν δυνατή την κατασκευή υποδομών που επιτρέπουν ταχύτητες έως και 250 km/h.

Συνθήκες διαφορετικές από αυτές που περιγράφηκαν ανωτέρω για τις βασικές επιδόσεις, οι οποίες προσδιορίζονται διεξοδικά στις παραγράφους που ακολουθούν για κάθε συναφή παράμετρο ή στοιχείο, είναι δυνατό να προβλεφθούν για τις υπάρχουσες αναβαθμισμένες γραμμές για μεγάλη ταχύτητα στις οποίες, επειδή η ταχύτητα κυκλοφορίας των διαλειτουργικών συρμών είναι μικρότερη της μέγιστης ταχύτητας σχεδιασμού, προβλέπονται μειωμένες επιδόσεις όσον αφορά στη μέγιστη ταχύτητα της γραμμής.

Οι επιδόσεις των αμαξοστοιχιών μεγάλης ταχύτητας μπορούν, ωστόσο, να βελτιωθούν με τη χρήση ειδικών συστημάτων, όπως η ταλάντωση του αμαξώματος. Ειδικοί όροι είναι δυνατό να προβλεφθούν για την κυκλοφορία των αμαξοστοιχιών που διαθέτουν τον εξοπλισμό αυτό σε αναβαθμισμένες γραμμές, υπό την προϋπόθεση ότι δεν αυτό δεν συνεπάγεται περιορισμούς για τις αμαξοστοιχίες μεγάλης ταχύτητας που δεν είναι ανάλογα εξοπλισμένες και κυκλοφορούν στις ίδιες γραμμές.

Η εφαρμογή των διατάξεων αυτών πρέπει να καταχωρείται στο "μητρώο υποδομών" που ομαδοποιεί τα χαρακτηριστικά του συνόλου των γραμμών του διευρωπαϊκού σιδηροδρομικού συστήματος μεγάλης ταχύτητας.

Οι ειδικοί αυτοί όροι περιγράφονται στο σημείο 4.3.3 για τα συναφή στοιχεία.

4.3.3. Ισχύουσες προδιαγραφές σε σχέση με τα στοιχεία του υποσυστήματος για την επίτευξη των προσδοκώμενων επιδόσεων

Οι παράγραφοι που ακολουθούν ορίζουν, για κάθε στοιχείο του υποσυστήματος και για κάθε παράμετρο, τους όρους που πρέπει να πληρούνται για την επίτευξη των καθορισμένων επιδόσεων για τις διάφορες κατηγορίες γραμμών.

4.3.3.1. Ελάχιστο περιτύπωμα εμποδίων

Γραμμές ειδικά κατασκευασμένες για μεγάλη ταχύτητα

Κατά τον σχεδιασμό της γραμμής, το σύνολο των εμποδίων, δηλαδή τα τεχνικά έργα, ο εξοπλισμός ηλεκτροδότησης και σηματοδότησης, πρέπει να είναι σύμφωνα με:

- το ελάχιστο περιτύπωμα εγκατάστασης των εμποδίων που έχει θεσπιστεί για καθένα από αυτά με βάση το περίγραμμα κινηματικής αναφοράς GC όπως ορίζεται στο παράρτημα Ζ της παρούσας ΤΠΔ·

- το περιτύπωμα διέλευσης των παντογράφων, το οποίο έχει θεσπιστεί για καθένα από τα εμπόδια: με την επιφύλαξη των ειδικών περιπτώσεων που προβλέπονται στο σημείο 7.3, ο καθορισμός του περιτυπώματος του παντογράφου, επιπλέον του περιτυπώματος της ηλεκτρικής μόνωσης, παραπέμπει στον τύπο ηλεκτροκίνησης που έχει επιλεγεί για την προς κατασκευή γραμμή, στο ύψος σχεδιασμού της αλυσοειδούς και στον σχετικό τύπο παντογράφου, όπως ορίζονται στα σημεία 4.1.2.1, 4.1.2.3, 4.1.2.2 και 4.3.2.3, στο σχήμα 4.1 και στα παραρτήματα Η και Ι της ΤΠΔ ενέργειας.

Υφιστάμενες γραμμές μεγάλης ταχύτητας, γραμμές ειδικά αναβαθμισμένες για μεγάλη ταχύτητα και γραμμές σύνδεσης

Στις υπάρχουσες γραμμές μεγάλης ταχύτητας ή στις αναβαθμισμένες γραμμές για μεγάλη ταχύτητα και στις συνδέσεις τους, το ελάχιστο περιτύπωμα εμποδίων που έχει καθοριστεί για καθεμιά βάσει της κινηματικής διατομής αναφοράς GC μπορεί επίσης να επιδιωχθεί στη διάρκεια των εργασιών τροποποίησης, υπό την προϋπόθεση ότι τα πλεονεκτήματα μιας τέτοιας επένδυσης θεμελιώνονται βάσει οικονομικής μελέτης. Σε αντίθετη περίπτωση, μπορεί να επιδιωχθεί το περιτύπωμα GB, εφόσον οι οικονομικές συνθήκες το επιτρέπουν, ή να διατηρηθεί ένα μικρότερο περιτύπωμα. Η οικονομική μελέτη που διεξάγεται από τον αναθέτοντα φορέα ή το διαχειριστή υποδομής λαμβάνει υπόψη τις δαπάνες και τα προσδοκώμενα οφέλη από τις δυνατότητες που προσφέρουν τα μεγαλύτερα περιτυπώματα όσον αφορά στις άλλες διαλειτουργικές γραμμές σε σύνδεση με την συγκεκριμένη γραμμή.

Με την επιφύλαξη των ειδικών περιπτώσεων που περιγράφονται στο σημείο 7.3 ή των διατάξεων του κεφαλαίου 7 κατωτέρω, το περιτύπωμα του παντογράφου, επιπλέον του περιτυπώματος της ηλεκτρικής μόνωσης, πρέπει να προβλέπεται στα υπάρχοντα συστήματα ηλεκτροκίνησης ώστε να επιτρέπει τη διέλευση των τύπων παντογράφων που είναι δυνατό να χρησιμοποιούνται στο εκάστοτε σύστημα ηλεκτροκίνησης, όπως ορίζονται στα σημεία 4.1.2.1, 4.1.2.3, 4.1.2.2 και 4.3.2.3, στο σχήμα 4.1 και στα παραρτήματα Η και Ι της ΤΠΔ ενέργειας.

4.3.3.2. Ελάχιστο διαξόνιο

Γραμμές ειδικά κατασκευασμένες για μεγάλη ταχύτητα

Κατά το σχεδιασμό, η ελάχιστη απόσταση μεταξύ των αξόνων των πρωτευουσών γραμμών ορίζεται, για τις γραμμές που είναι ειδικά κατασκευασμένες για μεγάλη ταχύτητα, στα 4,50 m.

Η τιμή αυτή μπορεί να προσαρμοστεί, σε συνάρτηση με τις προσδοκώμενες επιδόσεις των γραμμών, ως εξής:

>ΘΕΣΗ ΠΙΝΑΚΑ>

Γραμμές ειδικά αναβαθμισμένες για μεγάλη ταχύτητα και γραμμές σύνδεσης

Με την επιφύλαξη των ειδικών περιπτώσεων που προβλέπονται στο σημείο 7.3, κατά τον σχεδιασμό, η ελάχιστη απόσταση μεταξύ των αξόνων των αναβαθμισμένων γραμμών καθορίζεται στις εξής τιμές:

>ΘΕΣΗ ΠΙΝΑΚΑ>

4.3.3.3. Αεροδυναμικές επιδράσεις επί της υποδομής

4.3.3.3α. Αεροδυναμικές επιδράσεις επί των εμποδίων

Γραμμές ειδικά κατασκευασμένες για μεγάλη ταχύτητα, γραμμές ειδικά αναβαθμισμένες για μεγάλη ταχύτητα και γραμμές σύνδεσης

Οι αεροδυναμικές επιδράσεις (αποτελέσματα του εκρηκτικού κύματος της πιέσεως) που οφείλονται στη διέλευση των αμαξοστοιχιών πρέπει να λαμβάνονται υπόψη, κατά το σχεδιασμό της γραμμής, ανάλογα με τον τύπο των εμποδίων πλησίον της γραμμής, όπως περιγράφεται στο σημείο 6.6 του προτύπου ENV 1991-3. Τα αεροδυναμικά χαρακτηριστικά των συρμών μεγάλης ταχύτητας, όπως ορίζονται στο σημείο 4.2.13 της ΤΠΔ τροχαίου υλικού, τους κατατάσσουν στους συρμούς με καλή αεροδυναμική κατατομή υπό την έννοια του προαναφερθέντος προτύπου, με μειωμένες αεροδυναμικές επιδράσεις σε σχέση με τους κλασικούς συρμούς.

Η ελάχιστη αντοχή των δομών πλησίον της γραμμής πρέπει να ελέγχεται μόνο για την κυκλοφορία των συρμών μεγάλης ταχύτητας, εφαρμόζοντας, αν συντρέχει λόγος, τον συντελεστή k1 που ορίζεται στο σημείο 6.6.2 του προτύπου ENV 1991-3, για τις αμαξοστοιχίες τα οχήματα των οποίων χαρακτηρίζονται από αεροδυναμική κατατομή. Τα κλειστά τεχνικά έργα με μήκος μικρότερο των 20 m πρέπει να εξετάζονται σύμφωνα με τις διατάξεις του σημείου 6.6.6 του εν λόγω προτύπου.

Οι λεπτομέρειες επαλήθευσης ορίζονται στο πρότυπο ENV 1991-3, § 6.6.

4.3.3.3β. Προστασία των προσώπων από τις αεροδυναμικές επιδράσεις

Με την επιφύλαξη των διατάξεων του σημείου 4.2.3.2.4 σχετικά με την εκκένωση των επιβατών, ο διαχειριστής της υποδομής μπορεί να καθορίζει ελεύθερα τα μέσα προστασίας των προσώπων που είναι εξουσιοδοτημένα να κυκλοφορούν κατά μήκος της γραμμής, στο πλαίσιο των εθνικών κανονισμών. Πρέπει να λαμβάνει υπόψη τις αεροδυναμικές επιδράσεις των συρμών που περιγράφονται στη σημείο 4.2.13 της ΤΠΔ τροχαίου υλικού, η οποία προσδιορίζει τις επιδράσεις αυτές για τη μέγιστη ταχύτητα κάθε τύπου διαλειτουργικού συρμού, με όριο τα 300 km/h. Για ταχύτητες μεγαλύτερες από το όριο αυτό, ο διαχειριστής της υποδομής δύναται να λάβει τα πρόσθετα μέσα προστασίας (μεγαλύτερες αποστάσεις ασφαλείας, προστατευτικά τοιχία) που θεωρεί αναγκαία.

4.3.3.4. Μέγιστες ανωφέρειες και κλίσεις κατωφέρειας

Γραμμές ειδικά κατασκευασμένες για μεγάλη ταχύτητα, γραμμές ειδικά αναβαθμισμένες για μεγάλη ταχύτητα και γραμμές σύνδεσης

Με την επιφύλαξη των διατάξεων του σημείου 7.3, κατά τον σχεδιασμό του έργου, η μέγιστη τιμή των ανωφερειών και των κλίσεων κατωφέρειας των κύριων γραμμών μπορεί να ανέρχεται στα 35 [permil ], εφόσον τηρούνται οι ακόλουθοι όροι "πλαισίωσης":

- η κλίση της μέσης κατατομής μιας διαδρομής 10 χιλιομέτρων θα πρέπει να είναι κατώτερη από ή ίση με 25 [permil ],

- το μέγιστο συνεχές μήκος σε ανωφέρεια ή κατωφέρεια 35 [permil ] δεν θα πρέπει να υπερβαίνει τα 6000 m.

Γραμμές ειδικά αναβαθμισμένες για μεγάλη ταχύτητα και γραμμές σύνδεσης

Στις γραμμές αυτές, οι κλίσεις κατωφέρειας και οι ανωφέρειες είναι γενικά μικρότερες από τις επιτρεπόμενες τιμές στις προς κατασκευή γραμμές μεγάλης ταχύτητας. Οι αναβαθμίσεις που εκτελούνται για την κυκλοφορία των διαλειτουργικών αμαξοστοιχιών πρέπει επίσης να συμμορφώνονται με τις προαναφερόμενες τιμές, εκτός εάν οι ειδικές τοπικές συνθήκες επιβάλλουν μεγαλύτερες τιμές. Στην περίπτωση αυτή, οι επιτρεπόμενες κλίσεις κατωφέρειας και οι ανωφέρειες πρέπει να λαμβάνουν υπόψη τα οριακά χαρακτηριστικά έλξης και πέδησης των διαλειτουργικών συρμών τα οποία ορίζονται στα σημεία 4.3.3, 4.3.4, 4.3.5 και 4.3.9 της ΤΠΔ τροχαίου υλικού.

Για την επιλογή της μέ